Kawasan rendah di Rantau Panjang mula dinaiki air
Oleh YATIMIN ABDULLAH

27 November 2020, 7:28 pm
RANTAU PANJANG – Hujan yang tidak berhenti sejak beberapa hari lalu menyebabkan beberapa buah kampung yang berada di kawasan rendah di sini mula dinaiki air.
Antara kampung terlibat ialah Lancang, Bongor, Kusar dan Putat 7.
Bagaimanapun, ia tidak melibatkan limpahan air Sungai Golok.
Portal infobanjir.water.gov.my setakat pukul 6 petang tadi melaporkan air Sungai Golok mula meningkat berbanding semalam.
Terkini, paras air sungai yang terletak di sempadan Malaysia-Thailand itu berada pada paras amaran dan mencecah 8.22 meter berbanding normal iaitu 5 meter.
Sementara itu, Ketua Balai Bomba dan Penyelamat Rantau Panjang, Penolong Penguasa Bomba Imran Ismail berkata, pihaknya sudah mula melakukan rondaan tiga jam sekali untuk memantau paras terkini air Sungai Golok.

“Pada masa yang sama, kita turut memberikan nasihat dan ingatan supaya penduduk segera membuat persiapan menghadapi banjir ekoran cuaca tidak menentu ketika ini.
“Kebanyakan kawasan rendah mula dinaiki air ekoran hujan lebat sejak beberapa hari lalu,” katanya ketika dihubungi Kosmo di sini hari ini.-K!ONLINE


Dr. Zulkifli hubungi Alif bertanya khabar
Oleh NUR EMIRA SAIZALI

27 November 2020, 6:19 pm
PETALING JAYA – Selebriti serba boleh, Alif Satar meluahkan rasa terharu selepas Menteri di Jabatan Perdana Menteri (Hal Ehwal Agama), Datuk Seri Dr. Zulkifli Mohamad Al-Bakri menghubunginya untuk bertanya khabar tentang kesihatannya.
Perkara tersebut dikongsi pemilik nama penuh Muhammad Alif Mohd. Satar, 30, selepas memuat naik tangkap layar panggilan videonya Facetime bersama menteri tersebut dalam Instagramnya sebentar tadi.
Alif berkongsi perkara tersebut menerusi tangkap layar yang memaparkan panggilan video dan hadiah yang diterima daripada menteri itu.
“Alhamdulillah, Alif terima semangat baharu hari ini selepas beliau (Zulkifli) membuat panggilan bertanya khabar tentang saya.
“Terima kasih tidak terhingga kepadanya kerana sempat mengirim surat dan buku untuk saya baca sepanjang tempoh kuarantin,” katanya dalam perkongsian tersebut.
Pelakon drama Dia Semanis Honey yang kini menjalani rawatan dan kuarantin di sebuah hospital di Melaka turut melahirkan rasa gembira kerana Zulkifli mendoakan kesihatan dirinya.
“Beliau bukan sahaja mendoakan kesihatan saya tetapi buat semua individu yang disahkan positif Covid-19.

“Semoga Tuhan merahmati dan membalas jasa baik beliau sekeluarga, insya-Allah,” katanya lagi.
Kosmo! pada 5 Oktober lalu melaporkan Zulkifli disahkan positif Covid-19 sebelum dibawa ke hospital untuk mendapatkan rawatan.
Pada 22 November lalu, penyanyi lagu Sesungguhnya Aku itu mendedahkan bahawa dirinya sah positif Covid-19.
Ekoran daripada perkara tersebut, episod ketiga Separuh Akhir Muzik-Muzik ke-35 (SFMM35) yang sepatutnya berlangsung pada Ahad lepas ditunda ke tarikh yang akan diumumkan kelak. -K! ONLINE


Lelaki umpan gula-gula sebelum nodai kanak-kanak
Oleh IVAN AMIRUL

27 November 2020, 6:52 pm
KOTA KINABALU – Seorang lelaki mengumpan gula-gula sebelum menodai seorang kanak-kanak perempuan berusia lapan tahun dalam kejadian berhampiran Jalan Tuaran Bypass di sini kelmarin.
Dalam kejadian pukul 8.30 pagi itu, mangsa dikatakan keluar berseorangan untuk pergi ke rumah ibu saudara yang terletak kira-kira 100 meter dari rumahnya.
Bagaimanapun, mangsa ditahan suspek berusia 25 tahun ketika dalam perjalanan balik dan meminta kanak-kanak itu mengikutnya dengan memberikan gula-gula.
Ketua Polis Daerah Kota Kinabalu, Asisten Komisioner Habibi Majinji berkata, suspek membawa kanak-kanak berkenaan ke sebuah pondok di kawasan hutan kira-kira 300 meter dari rumah mangsa.
“Sebaik tiba di tempat kejadian, mangsa yang ketakutan terus menangis dan memberitahu dia mahu pulang ke rumahnya.
“Suspek kemudiannya menghalang mangsa sebelum menunjukkan sebilah pisau, mengakibatkan mangsa yang ketakutan terus menangis di dalam pondok berkenaan.

“Suspek bertindak mencium kanak-kanak perempuan terbabit sebelum merogolnya,” kata beliau dalam kenyataan hari ini.
Habibi berkata, suspek kemudiannya membenarkan kanak-kanak terbabit pulang selain diberikan wang sebanyak RM5 dan mengarahkan agar tidak memberitahu kejadian berkenaan kepada bapa mangsa.
“Bagaimanapun, sebaik sampai di rumah, mangsa terus menceritakan kejadian yang menimpanya kepada ahli keluarga sebelum laporan polis dibuat.
“Siasatan lanjut telah dijalankan, manakala mangsa turut dirujuk kepada doktor pakar yang mengesahkan terdapat kesan koyakan baru pada kemaluan mangsa.
“Polis berjaya menahan suspek di kawasan Wisma YLY, Inanam kira-kira 25 jam selepas laporan dibuat,” katanya.
Habibi menyatakan, hasil soal siasat, suspek mengaku merogol mangsa dan ujian saringan awal air kencing juga menunjukkan suspek positif dadah jenis methapetamine.
Suspek ditahan reman sehingga 3 Disember depan dan kes disiasat mengikut Seksyen 376 Kanun Keseksaan.-K!ONLINE


Bapa pelakon Ummi Nazeera meninggal dunia
Oleh KOSMO!

27 November 2020, 6:51 pm
Oleh NURFARHANA MOHAMED
KUALA LUMPUR – Bapa kepada pelakon Ummi Nazeera, Zainul Abadin Mat Akhir meninggal dunia di Pusat Perubatan Ampang Puteri, Selangor pada pukul 12 tengah malam tadi.
Menurut Ummi, 30, bapanya menghembuskan nafas terakhir pada usia 69 tahun akibat komplikasi penyakit kronik.
Jenazah selamat dikebumikan di Tanah Perkuburan Raudhatul Sakinah Kuala Lumpur- Karak pada pukul 10 pagi tadi.
“Kali terakhir saya bertemu dengan arwah ialah pada pukul 9 malam semalam di hospital.
“Kemudian saya minta izin untuk pulang semula ke rumah dan selang beberapa minit tiba rumah, saya diberitahu oleh abang bahawa bapa telah meninggal dunia.

“Arwah tidak meninggalkan sebarang pesanan kepada saya. Namun, syukurlah saya sempat bertemu dengan arwah di hospital buat kali terakhir
“Urusan pengebumian sudah selamat dilakukan pagi tadi. Alhamdullilah semua urusan dipermudahkan,” katanya kepada Kosmo Online!
Terdahulu, pelakon drama Korban Kasih ini berkongsi berita sedih pemergian arwah bapanya menerusi satu hantaran dalam Instagram. – K! ONLINE.


Ketengah bantu mangsa banjir
Oleh NIK NUR IZZATUL HAZWANI NIK ADNAN

27 November 2020, 7:02 pm
DUNGUN – Lembaga Kemajuan Terengganu Tengah (Ketengah) mengaktifkan bilik gerakan banjir di Bandar Al Muktafi Billah Shah, Bukit Besi dekat sini selepas sebahagian besar wilayahnya di daerah ini dan Kemaman mula dilanda banjir hari ini.
Pengerusi Besar Ketengah, Tengku Ahmad Nadzri Tengku Musa berkata, pembukaan bilik gerakan banjir itu bertujuan untuk menyelaras bantuan kepada mangsa banjir di wilayah tersebut meliputi daerah Kemaman, Dungun dan Hulu Terengganu.
“Bilik gerakan ini beroperasi selama 24 jam dan sudah mula mengumpul maklumat penduduk di wilayah Ketengah yang menjadi mangsa banjir.
“Selain di ibu pejabat di Bandar Al Muktafi Billah Shah, kita juga membuka tiga cawangan bilik gerakan banjir di Tasik Kenyir, Hulu Terengganu; Bandar Bukit Besi dekat sini dan Bandar Baru Cheneh, Kemaman,” katanya.
Terdahulu beliau ditemui selepas menyampaikan kit bantuan banjir kepada penduduk Kampung Pasir Raja, Hulu Dungun dekat sini hari ini.
Tengku Ahmad Nadzri berkata, Ketengah memilik lori, bot, kenderaan pacuan empat roda dan jengkaut yang akan digunakan untuk membantu agensi pengurusan bencana melakukan operasi membantu mangsa banjir.

Tambah beliau, Ketengah juga menyediakan kit bantuan banjir untuk kebajikan mangsa banjir di kawasan wilayahnya melibatkan peruntukan RM300,000.
“Setiap kit bantuan banjir bernilai RM100 tersebut mengandungi barangan keperluan seperti peralatan mandi, tuala dan makanan kering seperti biskut dan mee segera.
“Ia akan diedarkan kepada mangsa banjir sebaik mereka mendaftar masuk ke pusat pemindahan sementara (PPS),” katanya. – K! ONLINE


Dasar Perbandaran Negara Ke-2 pacu perubahan ekonomi bandar
Oleh NUR SHARIEZA ISMAIL

27 November 2020, 6:56 pm
PUTRAJAYA- Dasar Perbandaran Negara Ke-2 akan menjadi pemacu perubahan kepada pertumbuhan ekonomi bandar-bandar di Malaysia menjelang tahun 2025.
Timbalan Menteri Perumahan dan Kerajaan Tempatan, Datuk Seri. Dr Ismail Abd. Muttalib berkata, itu adalah komitmen kementerian di mana penduduk bandar akan mampu memiliki rumah, menikmati sistem pengangkutan awam yang teratur, infrastruktur berkualiti dan kemudahan sosial lengkap.
Menurut beliau, sejajar dengan Dasar Perumahan Negara, kerajaan sememangnya memfokuskan matlamat untuk menyediakan rumah mampu milik yang berkualiti dan mampan kepada setiap isi rumah di Malaysia.
“Melalui Program Rumah Mampu Milik dan Program Rumah Mesra Rakyat, kerajaan telah berjaya menyiapkan 105,750 unit rumah pelbagai kategori di seluruh negara.
” Sehubungan dengan itu, menjelang akhir tahun ini, kementerian melalui Syarikat Perumahan Negara Berhad (SPNB) menyasarkan pembinaan 1,989 unit Rumah Mampu Milik di seluruh negara dengan harga jualan serendah RM35,000,” katanya.
Beliau berkata demikian pada Majlis Perasmian Hari Habitat Peringkat Malaysia Tahun 2020 yang diadakan secara siaran langsung menerusi Facebook KPKT di sini hari ini.

Mengulas lanjut, beliau berkata, antara inisiatif di bawah KPKT adalah Program Baik Pulih Rumah Daif di bandar bertujuan menyediakan tempat kediaman yang selamat dan selesa kepada golongan B40 bagi mewujudkan kehidupan yang berkualiti dan sejahtera.
“Selain itu, bantuan melibatkan pembaikan komponen asas rumah seperti bumbung, siling, tangga, dapur, tandas, bilik air, pintu, dinding, lantai simen atau kayu, tingkap, sistem paip, perparitan, pembentungan dan pendawaian elektrik.
“Program ini dilaksanakan oleh agensi-agensi kerajaan seperti Pihak Berkuasa Tempatan dan Jabatan Bomba dan Penyelamat Malaysia,” katanya.
Di samping itu, katanya lagi, kementerian juga akan memperkenalkan pelbagai inisiatif seperti pengecualian Bayaran Sewa dan Bayaran Bulanan Program Perumahan Rakyat yang memberi manfaat kepada hampir 9,000 pemilik dan penyewa bagi meringankan beban rakyat dalam melawan penularan wabak Covid-19.
“Pengecualian ini telah diumumkan melalui Pakej Rangsangan Ekonomi Prihatin Rakyat (PRIHATIN) pada 27 Mac lalu,” katanya.
Pada Majlis Perasmian Hari Habitat Peringkat Malaysia Tahun 2020 itu, program menarik seperti Anugerah National Scroll of Honour for Human Settlements turut diadakan.
Anugerah National Scroll of Honour for Human Settlements telah dimenangi oleh Majlis Bandaraya Subang Jaya dengan Projek: Transformation Towards Sustainable and Resilience Community of MBSJ sementara Majlis Perbandaran Ampang Jaya menduduki tempat kedua dengan Projek: Kebun Kelab Komuniti Rumah Pangsa AU2, Keramat. -K!ONLINE


Tak sempat selamatkan barang jualan
Oleh NIK NUR IZZATUL HAZWANI NIK ADNAN

27 November 2020, 6:46 pm
KEMAMAN – Seorang pengusaha kedai makan tergamam selepas premisnya tiba-tiba dinaiki air banjir sewaktu dia sedang rancak melayan pelanggan yang membeli sarapan di premisnya di Kampung Teladas dekat sini hari ini.
Dalam kejadian pada pukul 10 pagi itu, Rohidah Mahmud, 49, sekadar mampu memerhati sebahagian makanan jualan dan perkasasan dapurnya seperti periuk dihanyutkan banjir.
“Walaupun hujan lebat sejak awal pagi , saya tetap mahu berniaga pagi ini kerana persiapan sudah dibuat dan sajian siap dimasak.
“Saya tidak menyangka air banjir naik dengan begitu cepat tidak sampai dua jam selepas saya membuka operasi kedai makan,” katanya ketika ditemui Kosmo! di sini hari ini.
Rosidah berkata, dalam keadaan kelam-kabut, dia hanya mampu menyelamatkan makanan dan peralatan kedai makannya.
Begitupun dia bersyukur dirinya dan pelanggan berjaya menyelamatkan diri daripada banjir sedalam hampir 1.6 meter tersebut.

Seorang penduduk lain, Mohd. Yuhami Mohd. Yussof, 34, pula berkata, situasi banjir yang melanda perkampungannya semalam mengingatkannya tentang bencana besar yang pernah berlaku pada tahun 2014. – K! ONLINE


Pengusaha bas perlukan geran sehingga RM6,000
Oleh KOSMO!

27 November 2020, 6:45 pm
Oleh AFIFI HAFIZ MOHD NOR
SEREMBAN – Persatuan Guru-Guru Muslim Malaysia (iGuru) mencadangkan kepada kerajaan untuk menambah jumlah geran kepada pengusaha bas sekolah.
Menurut Presidennya, Mohd. Azizee Hasan, pengusaha dan pemandu bas sekolah sangat terkesan dalam tempoh Perintah Kawalan Pergerakan (PKP).
Katanya, banyak tanggungan perlu dijelaskan, tetapi sumber pendapatan mereka terjejas ekoran penutupan sekolah.
“Kami cadangkan kerajaan memberi geran tambahan yang lebih tinggi antara RM5,000 hingga RM6,000 berbanding sebelum ini RM3,000.
“Walaupun kerajaan sudah membantu, namun ada beberapa aspek tertentu perlu dibantu lagi sebab tempoh Covid-19 kita tidak tahu sampai bila akan selesai,” katanya.

Beliau berkata demikian selepas menyampaikan sumbangan wang tunai dan barangan dapur kepada 25 pengusaha dan pemandu bas di kawasan Nilai di Pertubuhan Kebajikan Anak Yatim dan Miskin Semarak di Nilai di sini hari ini.
Turut hadir Bendahari Persatuan Pengusaha Bas Sekolah Negeri Sembilan, Jamsari Mohamad.
Mohd. Azizee yang juga Yang Dipertua Cawangan Nilai Ikatan Muslimin Malaysia berkata, pihaknya juga meminta kerajaan mempertimbangkan untuk membenarkan pembukaan sekolah di kawasan-kawasan yang tidak terjejas.
“Perkara ini saya kira wajar untuk memastikan bas sekolah beroperasi dan akan memberi peluang kepada pemandu bas untuk kembali menjalankan aktiviti pengangkutan,” ujarnya.-K!ONLINE


Kes kembali empat angka, dua kematian dilaporkan
Oleh SITI A'ISYAH SUKAIMI

27 November 2020, 6:33 pm
PUTRAJAYA – Kes baharu hari ini kembali kepada empat angka dengan 1,109 kes dilaporkan menjadikan jumlah kes positif Covid-19 sebanyak 61,861 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, sebanyak 10 kes adalah kes import yang mendapat jangkitan dari luar negara.
“Terdapat dua kematian baharu hari ini melibatkan dua lelaki berusia 47 dan 64 tahun di Sabah dan Labuan, menjadikan kes kematian terkini berkaitan Covid-19 sebanyak 350 kes.
“Selain itu, kes sembuh hari ini mencatatkan sebanyak 1,148 kes iaitu melebihi kes baharu sekali gus jumlah kumulatif kes sembuh Covid-19 sebanyak 50,204 kes,” katanya pada sidang akhbar di sini hari ini.
Ujarnya lagi, terdapat 113 kes positif sedang dirawat di Unit Rawatan Rapi dengan 41 kes memerlukan bantuan pernafasan. -K!ONLINE


Individu dari Sabah wajib jalani ujian swab kali kedua
Oleh MUHAMMAD AYMAN GHAFFA

27 November 2020, 6:38 pm
KOTA BHARU – Individu yang pulang dari Sabah ke negeri ini diwajibkan menjalani ujian swab kali kedua sebagai langkah berjaga-jaga untuk mengelakkan penularan Covid-19 dalam skala besar di Kelantan.
Pengarah Majlis Keselamatan Negara (MKN) Kelantan, Jefny Muhammad berkata, ujian swab kali kedua itu dilakukan selepas tempoh lima hari mereka dikuarantin di dua pusat kuarantin di negeri ini.
Katanya, sekiranya didapati negatif, individu itu boleh pulang ke pangkuan keluarga tanpa perlu menghabiskan tempoh kuarantin selama 14 hari.
“Seramai 121 individu dari Sabah akan pulang ke Kelantan esok. Kebanyakan terdiri daripada guru, polis dan pelbagai golongan.
“Ada antara mereka yang tidak menjalani ujian swab kali pertama di Sabah. Jadi, mereka akan menjalani dua ujian swab terlebih dahulu sebelum dikuarantin dan dibenarkan pulang sekiranya ujian kali kedua menunjukkan keputusan negatif,” katanya pada sidang akhbar di Bilik Gerakan Jabatan Kesihatan Negeri di sini hari ini.
Menurut Jefny, kesemua individu dari Sabah akan dikuarantin di Bahagian Teknologi Pendidikan, Pengkalan Chepa dan Kolej Kemahiran Tinggi Mara, Pasir Mas.

Katanya, langkah menjalani ujian swab sebanyak dua kali itu telah dipersetujui oleh kerajaan negeri kepada individu yang pulang dari negeri zon merah.
“Sebelum ini, Kelantan hanya melaksanakan Perintah Kawalan Pergerakan Pemulihan (PKPP). Penularan Covid-19 ini berlaku berkaitan kes import B iaitu dari luar negeri Kelantan.
“Jadi, MKN telah menyesyorkan bahawa Kelantan perlu melaksanakan Perintah Kawalan Pergerakan Bersyarat (PKPB),” katanya. -K!ONLINE


Lelaki disahkan mati akibat Covid-19 pulang ke rumah
Oleh KOSMO!

27 November 2020, 6:36 pm
NEW DELHI – Seorang lelaki yang disahkan meninggal dunia akibat Covid-19 oleh pihak hospital dikatakan telah sembuh dan pulang ke rumah dalam satu kejadian di bandar Birati, Barat Bengal, India baru-baru ini.
Menurut akhbar The New Indian Express, lelaki tersebut, Shibdas Bandyopadhyay, 75, dimasukkan ke hospital 11 November lalu selepas disahkan dijangkiti virus berkenaan sebelum keluarganya dimaklumkan dia telah meniggal dunia dua hari kemudian.
Anak lelaki Shibdas berkata, keluarganya menerima mayat yang telah dibalut dengan plastik namun tidak dapat melihat dengan jelas wajahnya.
Mereka kemudian mengadakan upacara membakar mayat yang disangka bapanya itu sebelum menerima panggilan daripada hospital mengatakan lelaki itu masih hidup.
“Kami sangat terkejut apabila dimaklumkan mengenai perkara tersebut.
“Kami terus membawanya pulang dari hospital dan tidak tahu mayat siapa yang kami bakar itu,” katanya.

Sementara itu, jabatan kesihatan berkata, mayat yang mereka bakar tersebut merupakan seorang pesakit Covid-19 lain dikenali Mohinimohan Mukhopadhyay.
Pihak berkuasa menyedari kesilapan tersebut selepas keluarga Shibdas dimaklumkan dia telah sembuh daripada penyakit berkenaan dan merancang untuk membawanya pulang.
Presiden Daerah Bengal Barat, Dilip Ghosh mendakwa, insiden tersebut berlaku berikutan tindakan kerajaan negeri yang melakukan ujian saringan dalam kapasiti sedikit untuk memastikan bilangan kes kekal rendah. – Agensi


Vaksin Covid-19 untuk rakyat Malaysia seawal tahun hadapan
Oleh LUQMAN RIDHWAN MOHAMED NOR

27 November 2020, 5:46 pm
PETALING JAYA – Vaksin Covid-19 akan mula diberikan kepada rakyat negara ini tahun hadapan jika ia terbukti selamat dan berkesan.
Menteri Sains, Teknologi dan Inovasi, Khairy Jamaluddin Abu Bakar berkata, data awal vaksin itu setakat ini menunjukkan tahap keberkesanan setinggi 95 peratus setelah melalui ujian klinikal fasa ketiga.
Katanya, ujian tersebut dijalankan ke atas 43,998 orang di seluruh dunia meliputi kanak-kanak seawal 12 tahun sehingga warga emas berusia 85 tahun.
“Kerajaan sentiasa bertegas untuk memastikan sebarang vaksin yang akan diberikan kepada rakyat adalah selamat dan berkesan.
“Kesemua vaksin perlu melalui proses penilaian melalui Bahagian Regulatori Farmasi Negara (NPRA) Kementerian Kesihatan sebelum ia diberikan kepada rakyat,” katanya dalam satu kenyataan di laman Facebook hari ini.
Kerajaan telah menandatangani perjanjian dengan Pfizer bagi menjamin perolehan vaksin Covid-19 keluaran syarikat farmaseutikal itu bagi 20 peratus rakyat Malaysia iaitu kira-kira 6.4 juta orang. – K! ONLINE


NGO gesa pihak berkuasa siasat aplikasi iShareFans
Oleh NUR HUDA MUSA

27 November 2020, 5:38 pm
KUALA LUMPUR – Pertubuhan bukan kerajaan (NGO) Gagasan Baru Harapan Malaysia membuat laporan polis bagi mendesak pihak berkuasa melakukan siasatan segera terhadap penularan satu promosi skim dikenali sebagai iShareFans yang didakwa telah menipu ramai pihak.
Presidennya, Mohd. Zulfitri Mohd. Basir berkata, laporan itu dibuat kerana skim yang menggunakan sistem permainan wang (money game) itu didapati telah menggunakan sistem pengoperasian yang meragukan.
“Kami telah mengesan satu ciapan yang dimuatnaik di Facebook rasmi Persatuan Pengguna Islam Malaysia (PPIM) bertajuk “Tipu scam boleh buat duit? Money Game System Ponzi” di mana dalam hantaran tersebut meletakkan gambar yang dipercayai merupakan sebuah sistem dikenali sebagai iShareFans.
“Selepas diselidik, didapati skim ini menggunakan sistem yang meragukan sehubungan itu pihak kami tampil membuat laporan polis bagi mendesak pihak berkuasa segera siasat skim tersebut yang kini telah menjadi tular di laman sosial bagi mengelakkan ia digunakan sebagai platform penipuan,” katanya.
Mohd. Zulfitri berkata demikian ketika tampil membuat laporan polis di Ibu Pejabat Polis Daerah (IPD) Dang Wangi di sini hari ini.
Katanya, pihaknya juga bimbang lebih ramai akan terpedaya dengan skim tersebut susulan pengumuman kerajaan dalam Belanjawan 2021 mengenai pelbagai bantuan tunai terutama bagi golongan M40 dan B40.

“Kami bimbang pihak-pihak tidak bertanggungjawab mengambil kesempatan dengan menjalankan penipuan terhadap rakyat yang kian terhimpit akibat dari penularan Covid-19 ini, kerana jika dilihat di laman sosial, sasaran ahli mereka ialah daripada golongan berpendapatan rendah.
“Selain itu, turut menjadi kerisauan ialah pihak tersebut menyalahgunakan maklumat peribadi seperti butiran akaun dan maklumat diri kepada pihak tidak bertanggungjawab kerana rata-rata ahli skim ini dikehendaki untuk memberikan nama dan nombor akaun bank mereka,” jelasnya.
Sejak semalam, skim iShareFans menjadi tular di laman Facebook selepas terdapat beberapa pihak memuatnaik kenyataan bahawa mereka ditipu apabila pihak pengendali skim itu tidak dapat dihubungi dan wang yang diperoleh melalui skim itu turut tidak dapat dikeluarkan.
Difahamkan skim tersebut menawarkan pulangan berbentuk wang yang banyak dengan mudah di mana ahlinya akan diberi tugas untuk memberi tanda suka dan kongsi beberapa akaun laman sosial bagi mendapatkan ganjaran.
Setiap ahli juga perlu melaburkan wang ringgit mengikut pakej-pakej yang disediakan bagi mendapatkan semula pulangan modal yang dikeluarkan. – K! ONLINE


Pentadbiran kerajaan negeri Kelantan beroperasi sepanjang PKPB
Oleh ROSLIZA MOHAMED

27 November 2020, 6:05 pm
KOTA BHARU – Pentadbiran kerajaan negeri beroperasi sepenuhnya meskipun Perintah Kawalan Pergerakan Bersyarat (PKPB) dilaksanakan di negeri Kelantan bermula 21 November hingga 6 Disember depan.
Kerajaan negeri dalam satu surat rasmi yang dikeluarkan semalam berkata, pentadbiran kerajaan negeri beroperasi sepenuhnya dengan seramai 70 peratus penjawat awam berada di pejabat.
Menurut surat itu, ketua jabatan perlu memastikan perkhidmatan asas jabatan tidak terjejas dan dapat dicapai oleh pelanggan.
“Sebahagian pegawai lagi akan diarahkan atau disarankan untuk bekerja dari rumah dengan mengikut peraturan ditetapkan iaitu perlu sentiasa berada di rumah dalam tempoh waktu bekerja yang ditetapkan oleh kerajaan.
“Selain itu, penjawat awam sentiasa bersedia sekiranya diarah oleh ketua jabatan untuk hadir ke pejabat atau mana-mana lokasi lain dan sentiasa memastikan boleh dihubungi dalam tempoh waktu bekerja,” katanya.
Menurut surat itu lagi, ketua jabatan juga diminta supaya menyesuaikan dan melaksanakan kaedah operasi perkhidmatan di jabatan agensi masing- masing.

Sementara itu, Pengerusi Jawatankuasa Kerajaan Tempatan, Perumahan dan Kesihatan Negeri, Dr. Izani Husin ketika dihubungi Kosmo! mengesahkan pelaksanaan operasi pentadbiran kerajaan negeri sepanjang PKPB.-K!ONLINE


Perisytiharan darurat Parlimen Gerik, DUN Bugaya bergantung kepada SPR
27 November 2020, 6:13 pm
PETALING JAYA- Kerajaan tidak mempunyai kuasa melaksanakan darurat di Parlimen Gerik dan Dewan Undangan Negeri (DUN) Bugaya seperti yang dilakukan di Batu Sapi.
Menteri Kanan Keselamatan, Datuk Seri Ismail Sabri berkata, keputusan itu terletak di bawah Suruhanjaya Pilihan Raya (SPR).
“DUN Bugaya terletak dalam Semporna yang dikenakan Perintah Kawalan Pergerakan Bersyarat (PKPB), begitu juga di Gerik di Perak yang dikenakan PKPB.
“Bagaimanapun, untuk meneruskan tindakan seterusnya, saya percaya SPR akan berbincang dengan Kementerian Kesihatan (KKM) dan Majlis Keselamatan Negara (MKN) bagi menentukan tindakan yang patut dilakukan.
“Sama ada perlu darurat atau tidak, SPR akan tentukan,” katanya pada sidang akhbar harian di Kementerian Pertahanan hari ini.
Beliau berharap KKM akan membuat penilaian risiko dan akan berbincang dengan SPR. -K! ONLINE


Biar jujur kalau berkawan – Noh
Oleh MOHD YUNUS YAKKUB

27 November 2020, 5:42 pm
KUALA SELANGOR – ‘Hendak kawan biar jujur, jangan tikam dari belakang’
Demikian kata Pengerusi Badan Perhubungan UMNO Selangor, Tan Sri Noh Omar berhubung pelantikan Penggerak Komuniti Tempatan (PKT) oleh Menteri Perumahan dan Kerajaan Tempatan, Zuraida Kamaruddin tanpa berbincang dengan pihaknya dan Pas.
Menurut Noh, tindakan tersebut jelas membelakangkan mereka apabila didapati hampir keseluruhan jawatan tersebut di tiga buah negeri bukan dibawah pemerintahan Perikatan Nasional (PN) iaitu Selangor, Negeri Sembilan dan Pulau Pinang.
“PKT bukan pertubuhan bukan kerajaan (NGO) dengan peranannya seperti ahli majlis daerah.
“Zuraida (Ahli Majlis Tertinggi Bersatu) telah membuat lantikan tanpa berbincang. Saya difahamkan contohnya bagi Ampang seramai 18 jawatan telah dilantik daripada 24 individu yang kebanyakannya terdiri daripada ahli Parti Pribumi Bersatu Malaysia (Bersatu) dan bekas ahli Parti Keadilan Rakyat (PKR),” katanya pada sidang akhbar selepas melawat kilang pemprosesan palet biosmas, Detik Aturan Sdn. Bhd. di sini hari ini.
Menurut beliau, setiap ahli PKT yang dilantik akan menerima elaun sebanyak RM2,000 sebulan dan peruntukkan RM10,000 setahun menerusi peruntukkan Belanjawan 2021 sebanyak RM8.5 juta.

Noh menegaskan, beliau telah menghantar surat usul menolak butiran peruntukkan PKT kepada Yang di-Pertua Dewan Rakyat, Datuk Azhar Azizan Harun pagi tadi.
“Jangan hina UMNO dan Pas. Kalau begini perangai Bersatu, bagaimana hendak bergabung di Selangor,” jelasnya. -K!ONLINE


Keputusan tak sokong undi belah bagi supaya Belanjawan dapat diteliti- Anwar Ibrahim
27 November 2020, 5:55 pm
PETALING JAYA- Ketua Pembangkang, Datuk Seri Anwar Ibrahim menjelaskan, keputusan untuk tidak bangun bagi menyokong undi belah bagi semasa penggulungan Rang Undang-Undang Perbekalan (Belanjawan) 2021 dibuat agar Ahli-Ahli Parlimen dapat meneliti secara terperinci dan mendalam keseluruhan pengumuman Menteri Kewangan.
Katanya, beliau membuat keputusan berkenaan sebagai Ketua Pembangkang serta Pengerusi Pakatan Harapan untuk meminta ketua-ketua whip parti pembangkang tidak berbuat demikian.
“Peluang masih wujud untuk menyatakan pendirian tegas termasuk melalui undian belah bahagi di peringkat jawatankuasa dalam minggu-minggu akan datang.
“Perlu saya nyatakan di sini bahawa dalam sejarah perjalanan Parlimen Malaysia belum pernah suatu belanjawan dipinda dengan jumlah atau dengan cara seperti ini. Ini adalah tanda kesediaan Perikatan Nasional melakukan apa sahaja untuk kekal berkuasa, termasuk melanggar duluan Parlimen,” katanya dalam satu kenyataan hari ini.
Beliau mengulas mengenai tindakan sebahagian besar Ahli-Ahli Parlimen PH yang tidak bangun untuk undi belah-bahagi yang memerlukan sekurang-kurangnya 15 Ahli Parlimen untuk dijalankan, selepas penggulungan Belanjawan 2021 dibuat Menteri Kewangan Tengku Datuk Seri Zafrul Tengku Abdul Aziz semalam.
Katanya, Ahli-Ahli Parlimen berhak mempersoal antaranya, sama ada peruntukan-peruntukan tersebut adalah tambahan kepada yang telah diumum atau terhasil dari pemotongan mana-mana Kementerian lain, jumlah sebenar Belanjawan, serta kesan terhadap situasi kewangan negara, selain isu golongan yang masih mendambakan bantuan.

“Beberapa mekanisme termasuk berkenaan pengeluaran dana dari KWSP dan moratorium bank juga perlu diteliti,” katanya.
Jelas beliau, rakyat Malaysia terutama dari kalangan yang cukup terkesan akibat kehilangan kerja atau pendapatan menerima baik pengumuman Menteri Kewangan tersebut beserta peruntukan tambahan bagi Sabah, golongan nelayan dan petani, petugas barisan hadapan Covid-19 dan para pekerja yang mengharapkan bantuan segera. -K! ONLINE


PKPB Kuching tamat, dilaksanakan di Tongkang Pecah
27 November 2020, 5:32 pm
PETALING JAYA- Kerajaan menamatkan Perintah Kawalan Pergerakan Bersyarat (PKPB) di daerah Kuching, Sarawak hari ini.
Menteri Kanan Keselamatan, Datuk Seri Ismail Sabri Yaakob berkata, Kementerian Kesihatan (KKM) mengesahkan bahawa baki kes aktif Covid-19 di daerah itu menunjukkan trend penurunan dan terkawal.
“Atas nasihat KKM, sidang khas hari ini bersetuju untuk menamatkan PKPB di Daerah Kuching, Sarawak pada 27 November (hari ini) seperti mana yang dijadualkan.” katanya pada sidang akhbar harian di Kementerian Pertahanan, Kuala Lumpur hari ini.
Kerajaan sebelum ini telah menguatkuasakan PKPB di Kuching bermula 9 November lepas yang kemudiannya dilanjutkan lagi sehingga 27 November.
Dalam perkembangan lain, Ismail Sabri memaklumkan, kerajaan melaksanakan PKPB di Tongkang Pecah, Batu Pahat, Johor setelah KKM melaksanakan sebanyak 672 ujian saringan dan 56 kes positif Covid-19 telah direkodkan.
“Berdasarkan penilaian risiko dan atas nasihat KKM, Sidang khas hari ini bersetuju untuk melaksanakan PKPB di Tongkang Pecah, Batu Pahat, Johor bermula 29 November sehingga 13 Disember.

“PKPB ini akan melibatkan seramai 16,300 penduduk di kawasan Bandar Putera Indah, Lorong 7 hingga 10, Batu 7 dan Kampung Mohd. Nor,” jelasnya.
Sementara itu, Majlis Keselamatan Negara bersetuju melanjutkan operasi pasar harian di kawasan PKPB bermula pukul 10 pagi sehingga pukul 4 petang dengan penglibatan dan pengawasan anggota Jabatan Sukarelawan Malaysia (Rela) serta mengikut prosedur operasi standard yang ditetapkan.
Pelanjutan akan berkuat kuasa mulai esok 28 November. -K! ONLINE


Ujian saringan pekerja asing bermula 1 Disember
27 November 2020, 5:50 pm
PETALING JAYA- Menteri Kanan Keselamatan, Datuk Seri Ismail Sabri Yaakob memaklumkan, ujian saringan Covid-19 kepada pekerja warga asing akan dijalankan secara berperingkat bermula 1 Disember ini.
Menurut beliau, peringkat awal program itu menumpukan beberapa buah negeri seperti Selangor, Negeri Sembilan, Pulau Pinang, Sabah, Kuala Lumpur dan Labuan.
Beliau turut menggariskan empat mekanisme pelaksanaan ujian saringan.
“Majikan mengatur temujanji dengan fasiliti kesihatan swasta bagi ujian Covid-19 kaedah RTKAntigen; fasiliti kesihatan swasta menjalankan ujian mengikut SOP ditetapkan Kementerian Kesihatan (KKM); kos perkhidmatan klinik atau hospital perlu dibayar oleh majikan dan kos kit ujian sebanyak RM60 ditanggung Pertubuhan Keselamatan Sosial (PERKESO) untuk ujian pertama kali sahaja,” katanya pada sidang akhbar harian di Kementerian Kesihatan, Kuala Lumpur, hari ini.
Kerajaan sebelum ini telah memutuskan untuk melaksanakan ujian saringan COVID-19 menggunakan RTK Antigen kepada seluruh pekerja asing di negara ini.
Dalam pada itu, beliau memaklumkan Kementerian Sumber Manusia juga telah melaksanakan penguatkuasaan ke atas perumahan serta penempatan pekerja warga asing di bawah Akta Standard Minimum Perumahan dan Kemudahan Pekerja 1990 Akta (Akta 446).

“Semalam, beberapa buah kilang di beberapa buah negeri telah dikenakan tindakan kerana tidak mematuhi standard yang ditetapkan di bawah Akta 446,” jelas beliau. -K! ONLINE


Covid-19: Empat jemaah sahaja dibenarkan solat
Oleh MOHAMAD FAIZAL HASHIM

27 November 2020, 6:09 pm
KULAI – Hanya empat jemaah dibenarkan menggunakan Masjid As’syakirin Kampung Sri Gunung Pulai di sini dalam satu masa bermula hari ini ekoran terdapat kes aktif di kawasan terbabit.
Pengerusi Jawatankuasa Hal Ehwal Agama Islam negeri, Tosrin Jarvanthi berkata, keputusan itu dibuat selepas terdapat beberapa penduduk kampung berkenaan yang disahkan positif Covid-19.
“Penggunaan masjid ini ditutup buat orang awam, hanya empat jemaah dibenarkan menggunakannya iaitu imam, bilal dan dua orang makmum bagi solat lima waktu.
“Bagi mana-mana kawasan berisiko tinggi, itulah prosedur operasi standard (SOP) yang kita putuskan iaitu tidak lebih empat jemaah.
“Bagi solat Jumaat minggu depan, kita akan tengok keadaan terkini terlebih dahulu sebelum Pejabat Kadi mengeluarkan arahan baharu,” katanya kepada pemberita ketika mẹmbuat lawatan di Kampung Sri Gunung Pulai, di sini hari ini.
Turut hadir Pegawai Daerah Kulai, Zainor Adani dan Pegawai penyelaras Dewan Undangan Negeri (DUN) Bukit Batu, Datuk Mohd. Jafni Md. Shukor.

Difahamkan, imam masjid berkenaan antara beberapa individu yang disahkan positif Covid-19 selepas melakukan ujian saringan sebelum ini.
Hari ini menyaksikan penyampaian bantuan oleh pihak Penyelarasan DUN Bukit Batu kepada lebih 160 keluarga berupa bantuan bekalan makanan seperti beras, minyak masak, gula, makanan kering dan sebagainya.
Tosrin memberitahu, Majlis Agama Islam Negeri Johor (MAINJ) akan menyampaikan bantuan berupa bekalan makanan bernilai RM100 setiap keluarga esok, manakala Yayasan Sejahtera Kulai akan menyampaikan bantuan sama pada Isnin ini.
Ujarnya, MAINJ juga akan mempertimbangkan bentuk bantuan lain yang boleh diberikan kepada penduduk kawasan itu yang hilang pekerjaan dan terjejas mata pencarian.
Dalam pada itu, Zainor berkata, Hutan Lipur Gunung Pulai akan ditutup sementara buat masa ini hingga diberitahu.
“Pusat rekreasi itu akan ditutup kepada umum bagi faktor keselamatan hingga suatu tarikh yang akan diumumkan,” katanya.-K! ONLINE


Ammar nasihatkan bekas isteri
Oleh KOSMO!

27 November 2020, 6:09 pm
PETALING JAYA – Pelakon Ammar Alfian menegur bekas isterinya supaya menjaga kelakuan dan tidak menghina mahkamah.
Menurut pelakon filem Paskal itu, dia meminta bekas isterinya, Nelissa agar menghormati keputusan yang telah dibuat oleh mahkamah dan tidak melakukan perbuatan yang boleh mendatangkan mudarat kepada diri sendiri.
“Ia menyedihkan sebab kami ke mahkamah untuk mendapatkan keputusan. Hakim dan mahkamah adalah orang tengah, apabila kita ke mahkamah tolong respek (hormat). Tetapi belah sana (pihak isteri) tidak tunjuk.
“Bila kita datang rumah orang, kita tunjuk hormat. Mahkamah pun tidak besar mana. Apa yang kita buat dekat luar dewan orang semua perhatikan. Bila belah sana tunjuk perangai tidak cantik hakim pun terasa,” ujarnya.
Ammar berkata, dia membuat video itu berdasarkan apa yang dinasihatkan hakim kepada dia dan Nelissa.
“Saya baru balik dari Mahkamah Syariah Wilayah Persekutuan dan tergerak hati nak buat video ini berdasarkan apa yang hakim nasihat kepada kami. Rasanya hakim sudah terasa sakit hari dengan apa yang dia (hakim) dengar dalam media sosial, mengenai mahkamah syariah ini (bias) berat sebelah kepada lelaki.

“Saya tahu kenapa hakim sampaikan nasihat itu kepada saya dan pihak belah sana (bekas isteri) sebab dia tulis dekat media sosial mengenai perasaan tidak puas hati terhadap mahkamah yang berpihak pada saya,” kata Ammar.
Pada masa sama, Ammar turut meminta Nelissa supaya tidak mengeluarkan kata-kata yang boleh memalukan sehingga boleh merisikokan diri dipenjara sekiranya disabitkan dengan kesalahan kerana menghina mahkamah.
Dalam video tersebut, Ammar turut mengakui bahawa apa yang berlaku ke atas perkahwinannya adalah berpunca daripada kesalahan dirinya sendiri, namun dia enggan untuk berperang bagi mendapatkan hak penjagaan anak.
Terdahulu, perkahwinan antara Ammar dan Nelissa telah dilaporkan berakhir apabila Mahkamah Rendah Syariah Kuala Lumpur membenarkan mereka bercerai secara tebus talak pada 14 Oktober lalu.
Sehubungan itu, hakim telah memerintahkan Nelissa agar membuat bayaran iwad sebanyak RM7,000 kepada Ammar sebagai proses tebus talak.
Pergolakan rumah tangga Ammar dan Nelissa, 31, mula mendapat perhatian selepas wanita itu mendedahkan suaminya curang ketika dia sedang sarat hamil enam bulan pada Mei tahun lalu.
Biarpun pelakon itu menafikan tuduhan isterinya, namun kemelut rumah tangga mereka berlarutan selepas Nelissa sekali lagi mendedahkan bukti paparan skrin kecurangan Ammar.
Hasil perkahwinan, mereka dikurniakan seorang cahaya mata lelaki, Kyro Shakur yang kini berusia setahun. – K! ONLINE


Harga RON95, RON97 naik tiga sen
Oleh NOR IDAYU BOSRO

27 November 2020, 5:08 pm
PUTRAJAYA – Harga runcit petrol RON95 naik tiga sen kepada RM1.67 seliter berbanding RM1.64 bagi tempoh bermula tengah malam ini sehingga 4 Disember depan.
Kementerian Kewangan dalam satu kenyataan berkata, harga RON97 juga naik tiga sen daripada RM1.94 kepada RM1.97 seliter.
“Harga runcit diesel pula naik empat sen iaitu daripada RM1.81 seliter kepada RM1.85 seliter,” katanya.
Katanya, kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara.-K!ONLINE


Peragut diburu polis
Oleh NUR HUDA MUSA

27 November 2020, 3:38 pm
GOMBAK – Seorang lelaki menjadi buruan polis selepas perbuatannya cuba meragut beg tangan seorang wanita dirakam televisyen litar tertutup (CCTV) di Taman Kamariah di sini semalam.
Ketua Polis Daerah Gombak, Asisten Komisioner Arifai Tarawe berkata, berdasarkan rakaman tersebut, kejadian berlaku lebih kurang pukul 11.15 pagi semasa mangsa seorang wanita berusia 37 tahun cuba menyeberang jalan sebelum tiba-tiba didatangi suspek yang menunggang motosikal dari arah belakang.
“Suspek yang menunggang motosikal jenis Honda Wave berwarna merah dilihat menarik beg tangan mangsa tetapi mangsa sempat melawan dan menarik semula beg tangannya dan menyebabkan talinya terputus.
“Selepas itu, suspek kemudiannya terus melarikan diri,” katanya dalam satu kenyataan di sini hari ini.
Katanya, mangsa tidak mengalami sebarang kecederaan dan kerugian akibat daripada kejadian itu.
“Kes disiasat di bawah seksyen 393 Kanun Keseksaan.

“Orang ramai yang mempunyai maklumat kejadian ini diminta berhubung dengan Pegawai Penyiasat Inspektor Nur Atikah di talian 03-6126 2222,” tegasnya. – K! ONLINE


10 kereta e-hailing tanpa permit disita
Oleh MOHAMAD FAIZAL HASHIM

27 November 2020, 4:16 pm
JOHOR BAHRU – Sebanyak 10 buah kenderaan telah ditahan dan disita Jabatan Pengangkutan Jalan (JPJ) Negeri Johor dalam Operasi Khas E-Hailing di sekitar daerah Johor Bahru, semalam.
Timbalan Pengarahnya, Azmil Zainal Adnan berkata, operasi tersebut dibuat bagi mengesan kenderaan persendirian yang menggunakan aplikasi perkhidmatan dari syarikat e-hailing (EHO-MAXIM) tanpa mempunyai permit kenderaan e-hailing (eVP) dengan Agensi Pengangkutan Awam Darat.
Katanya, operasi khas yang diselaraskan oleh Unit Siasatan dan Risikan, Bahagian Penguatkuasa JPJ negeri melibatkan seramai 36 orang pegawai dan anggota daripada pelbagai unit.
“Dalam operasi bermula 8 pagi itu, sebanyak 10 buah kenderaan ditahan dan disita di bawah Seksyen 80(1) Akta Pengangkutan Awam Darat 2010 dan Seksyen 64(1) Akta Pengangkutan Jalan 1987.
“Pemandu yang mengendalikan dan menjalankan perkhidmatan awam tanpa permit yang sah boleh dikenakan tindakan di bawah Seksyen 16(1) dan Seksyen 12A, akta yang sama,” katanya dalam kenyataan di sini hari ini.
Azmil berkata, bagi kesalahan tersebut, pemandu boleh dikenakan tindakan dengan nilai kompaun sehingga RM500,000 atau hukuman penjara sehingga tiga tahun atau kedua-duanya sekali.

Katanya, tindakan penguatkuasaan ini akan dijalankan secara berterusan bagi membenteras kegiatan kenderaan persendirian yang beroperasi di negeri ini tanpa permit yang sah atau perkhidmatan e-hailing yang tidak berdaftar.-K! ONLINE.


Tiga individu rugi RM39,400 dijerat sindiket pinjam wang
Oleh MOHD SYALMIZI HAMID

27 November 2020, 3:33 pm
SEBERANG PERAI – Tiga individu di Butterworth dan Kepala Batas di sini berputih mata apabila wang milik mereka lebih RM39,400 lesap selepas disyaki menjadi mangsa penipuan sindiket pinjaman wang tidak wujud semalam.
Mangsa iaitu pengurus syarikat lelaki berusia 43 tahun, kerani lelaki berusia 43 tahun dan peniaga online wanita berusia 26 tahun masing-masing mendakwa kerugian sebanyak RM23,311.46, RM13,156 dan RM3,000 selepas terjerat dalam penipuan itu.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, mangsa berhasrat membuat pinjaman wang di antara RM10,000 hingga RM50,000 selepas menerima tawaran menerusi aplikasi WhatsApp baru-baru ini.
Beliau berkata, mangsa mendakwa telah diminta membuat bayaran proses dan bayaran pengaktifan akaun terlebih dahulu daripada individu mendakwa ejen syarikat sebelum menyedari ditipu selepas berterusan diminta menyerahkan wang.
“Pengurus itu telah melakukan lima transaksi memasukkan wang ke dalam tiga akaun bank berjumlah RM23,311.46, manakala kerani itu membuat lapan transaksi ke dalam akaun bank diberikan oleh seorang individu berjumlah RM13,156.
“Mangsa ketiga yang permohonan pinjaman sebanyak RM30,000 didakwa telah lulus diminta untuk membuat pelbagai bayaran sehingga dia rugi RM3,000 melalui satu transaksi,” katanya kepada pemberita hari ini.

Menurut Noorzainy lagi, siasatan pihaknya mendapati ketiga-tiga mangsa telah terpengaruh dengan tawaran pinjaman menarik selain ansuran bulanan rendah ditawarkan sindiket yang hanya berurusan menerusi WhatsApp.
Beliau berkata, kesemua mangsa membuat laporan polis semalam.
Menurutnya, kesemua kes itu disiasat mengikut Seksyen 420 Kanun Keseksaan. – K! ONLINE


Presiden Brazil tolak vaksin Covid-19
Oleh KOSMO!

27 November 2020, 4:24 pm
BRASILIA – Presiden Brazil, Jair Bolsonaro menegaskan beliau tidak akan mengambil suntikan vaksin bagi virus Covid-19.
“Ambil perhatian kata-kata saya, saya tidak akan mengambilnya (vaksin). Itu hak saya,” kata Bolsonaro dalam siaran langsung yang distrim di beberapa platform media sosial,semalam.
Pemimpin politik sayap kanan itu juga memberitahu bahawa Kongres mungkin tidak akan mewajibkan penduduk Brazil mendapatkan suntikan vaksin.
Bolsonaro yang juga penyokong kuat Presiden Amerika Syarikat (AS), Donald Trump berulang kali memperlekehkan tahap keseriusan pandemik koronavirus walaupun beliau sendiri telah dijangkiti virus itu pada musim panas lalu.
Awal bulan ini , beliau mencetuskan kontroversi kerana menggunakan perumpamaan berkaitan golongan transeksual ketika mengadu tentang penularan wabak maut itu di negaranya.
“Kita semua akan mati satu hari nanti. Tiada guna lari daripada realiti. Kita semua perlu berhenti menjadi pondan.

“Semua perlu berani dan berdepan dengan virus ini,” katanya pada ketika itu.
Brazil mencatat jumlah kematian tertinggi dunia akibat koronavirus di belakang AS.
Bolsonaro dalam siaran sama turut mempersoalkan keberkesanan memakai pelitup muka membantu mengekang penularan wabak koronavirus. – Agensi


Pemilihan MPP USIM Nilai catat 89 peratus undi
Oleh ZAKKINA WATI AHMAD TARMIZI

27 November 2020, 4:18 pm
SEREMBAN- Pemilihan Majlis Perwakilan Pelajar (MPP) Universiti Sains Islam Malaysia (USIM) bagi 2020/2021 yang dijalankan secara dalam talian atau e-undi berjaya mencatat peratusan pelajar mengundi yang tinggi iaitu 89.79 peratus.
Pengumuman keputusan rasmi Pemilihan MPP USIM dibuat oleh Naib Canselornya, Profesor Dr. Mohamed Ridza Wahiddin.
Menurut Mohamed Ridza, peratusan itu mewakili 9,365 orang pelajar daripada 10,429 orang pelajar layak mengundi semalam yang bermula pukul 8 pagi hingga 6 petang menerusi platform dalam talian.
“Pemilihan MPP ini amat bersejarah kerana keseluruhan prosesnya bermula daripada proses penamaan calon, kempen dan pembuangan undi dilakukan secara dalam talian selain cabaran besarnya para pelajar kini tidak berada di kampus kerana mengikuti pembelajaran dan pengajaran (PnP) secara dalam talian di rumah.
“Alhamdulillah, saya tidak menjangkakan kita akan mendapat peratusan turun mengundi yang tinggi sebegini kerana menyedari pastinya ada kekangan kepada pelajar memandangkan mereka berada di rumah masing-masing. Ini menampakkan satu semangat bahawa para pelajar kita cakna dalam memilih pemimpin mereka,” katanya dalam kenyataan hari ini.
Menurut Mohamed Ridza, Fakulti Kejuruteraan dan Alam Bina (FKAB) dan Fakulti Pergigian (FPg) mencatat 100 peratus pelajarnya turun mengundi.

“Tiga buah fakulti lain turut mencatat peratusan pelajarnya yang tinggi mengundi iaitu Fakulti Perubatan dan Sains Kesihatan (98 peratus) Fakulti Sains dan Teknologi (95.53 peratus) dan Fakulti Pengajian Bahasa Utama mencatat 90.94 peratus.
“Harapan saya adalah sumbangan dan prestasi kepemimpinan baharu MPP USIM akan bertambah baik dan tidak semestinya kehidupan norma baharu ini akan menyebabkan prestasi dan sumbangan mereka akan menurun”, katanya.
Dalam pemilihan kali ini, seramai 39 calon bertanding bagi mengisi kuota sembilan Kerusi Umum manakala 23 calon bertanding bagi mengisi 18 kuota di Kerusi Fakulti.
Pertandingan bagi mengisi Kerusi Fakulti hanya berlaku di empat buah fakulti manakala lima buah fakulti para calonnya diisytihar menang tanpa bertanding. -K! ONLINE


Persidangan Perhimpunan Agung Bersatu esok
Oleh ZULKIFLI MANZOR

27 November 2020, 4:56 pm
PETALING JAYA – Perhimpunan Agung Tahunan (PAT) Parti Pribumi Bersatu Malaysia (Bersatu) yang berlangsung esok diadakan secara maya melalui sidang video.
Naib Presidennya, Datuk Seri Dr. Ronald Kiandee berkata, kepimpinan parti dan para perwakilan akan bersidang dari lokasi-lokasi yang berbeza.
“Antara agenda penting cadangan pindaan kepada perlembagaan parti yang bertujuan memperkasa, mengemaskini dan menyelaraskan struktur parti, kepimpinan dan proses pemilihan barisan pemimpin.
“Sebagai forum tertinggi tentang hal ehwal parti, PAT ini tentulah akan dimanfaatkan untuk membincangkan dasar dan halatuju parti, lebih-lebih lagi dalam suasana politik mutakhir.
“Saya menyeru semua kepimpinan dan perwakilan ke PAT untuk sama-sama menyumbang kepada usaha pemerkasaan parti sambil
menghayati wawasan pucuk pimpinan khasnya Presiden parti, Tan Sri Muhyiddin Yassin,” katanya dalam satu kenyataan hari ini.
Ronald berkata, perkembangan mutakhir politik tanah air meyakinkan Bersatu bahawa
kepimpinan Muhyiddin disokong oleh kebanyakan rakyat.

Menurut beliau, perkara itu terbukti apabila Gagasan Rakyat Sabah (GRS) menang Pilihan Raya Negeri Sabah dan Dewan Rakyat
meluluskan pada peringkat dasar Rang Undang-Undang untuk Belanjawan 2021.
Selain itu, kata beliau, beberapa kaji selidik dan kajian pendapat awam juga menunjukkan tahap sokongan rakyat kepada kerajaan Perikatan Nasional (PN) berada di tahap yang tinggi. – K! ONLINE


Keperluan asas di Perak mencukupi walau berdepan banjir, PKPB
Oleh SHAARANI ISMAIL

27 November 2020, 3:36 pm
IPOH – Keperluan barangan asas pengguna sepanjang musim monsun dan tempoh Perintah Kawalan Pergerakan Bersyarat di seluruh Perak adalah mencukupi dan mudah diperolehi.
Pengarah Kementerian Perdagangan Dalam Negeri dan Hal Ehwal Pengguna (KPDNHEP) Perak, Saifullizan Kamarul Zaman berkata, jaminan itu diberikan berdasarkan pemantauan dan pemeriksaan yang dijalankan ke atas pasar raya utama, peruncit dan pemborong di seluruh negeri.
Katanya, perubahan monsun yang berlaku pada penghujung tahun ini telah mengakibatkan kejadian banjir berlaku di beberapa daerah di negeri Perak.
“Dalam memastikan kedudukan bekalan barang kawalan keperluan asas ketika musim banjir adalah stabil, KPDNHEP Perak sudah menyediakan pelan kontigensi iaitu membuka Bilik Gerakan KPDNHEP Negeri dan melantik beberapa Pemegang Stok Mini daripada kalangan pasar raya, pemborong dan kedai runcit di sekitar kawasan yang dikenal pasti berisiko banjir.
“Selain itu, KPDNHEP juga membenarkan penambahan had simpanan barang kawalan dan keperluan asas sehingga 30 peratus untuk pemborong dan peruncit terpilih,” katanya dalam satu kenyataan di sini hari ini. -K! ONLINE


Buruh dijel enam bulan tumbuk isteri di pusat beli-belah
Oleh DIYANATUL ATIQAH ZAKARYA

27 November 2020, 4:59 pm
MELAKA – Seorang buruh dijatuhkan hukuman penjara enam bulan oleh Mahkamah Majistret di sini hari ini selepas mengaku bersalah atas pertuduhan menumbuk muka isterinya sehingga cedera, pada bulan lalu.
Majistret Mazana Sinin, menjatuhkan hukuman itu terhadap tertuduh, Muhammad Azirul Shahizwan Azhar, 25, yang membuat pengakuan tersebut sejurus pertuduhan dibacakan oleh jurubahasa mahkamah.
Mengikut pertuduhan, tertuduh didakwa telah dengan sengaja mendatangkan cedera kepada Siti Khadijah Nordin, 28, yang merupakan seorang isteri yang sah dengan cara menumbuk di bahagian pipi kiri.
Tindakan itu dilakukan tertuduh pada pukul 12.55 tengah hari di aras satu bahagian medan selera pusat beli-belah Aeon Bukit Baru pada 19 Oktober 2020.
Bagi kesalahan itu, tertuduh didakwa mengikut Seksyen 323 Kanun Keseksaan dan boleh dihukum di bawah Seksyen 326A Kanun Keseksaan yang memperuntukkan hukuman penjara maksimum dua tahun.
Difahamkan kejadian berlaku selepas pasangan suami isteri itu bertengkar ekoran mangsa dikatakan enggan mengikut tertuduh pulang ke kampung di Lendu, Alor Gajah.

Terdahulu, tertuduh yang tidak diwakili peguam bagaimanapun merayu jaminan rendah diberikan dengan alasan hanya bekerja sebagai buruh dan tiada pendapatan tetap selain menanggung tiga orang anak.
Pendakwaan dikendalikan Pegawai Pendakwa, Asisten Superintendan Nora Yaacob, kemudian memohon hukuman setimpal dikenakan sebagai pengajaran terhadap tertuduh dan masyarakat.
Mahkamah kemudian menjatuhkan hukuman enam bulan penjara dari tarikh ditangkap iaitu 24 November 2020.  -K! ONLINE


Gelung pagar kawat berduri di PKPD Taman Telipok Ria
Oleh IVAN AMIRUL

27 November 2020, 5:03 pm
TUARAN – Sebanyak 220 gelung pagar kawat berduri dipasang sekitar kawasan kediaman Taman Telipok Ria dalam pelaksanaan Perintah Kawalan Pergerakan Diperketatkan (PKPD) di kawasan berkenaan.
Proses pemasangan dilaksanakan Angkatan Tentera Malaysia (ATM) dan Tentera Laut Diraja Malaysia (TLDM) membabitkan perimeter 1.7 kilometer khususnya keutamaan ke atas pagar yang sudah rosak dan berlubang bagi mengelakkan ada penduduk taman perumahan itu keluar tanpa kebenaran.
Kira-kira 18,000 penduduk Taman Telipok Ria, dekat sini menjalani PKPD bermula hari ini sehingga 10 Disember depan.
Ketua Polis Daerah Tuaran, Deputi Superintendan Mohd Hamizi Halim berkata semua jalan utama bagi tujuan keluar masuk di kawasan berkenaan ditutup sepenuhnya sepanjang pelaksanaan PKPD.
“Prosedur operasi standard (SOP) PKPD di lokaliti ini memberi pengecualian kepada seorang dari setiap rumah untuk membeli barangan keperluan asas selain urusan mengeluarkan duit.
“Bagaimanapun, mereka hanya dibenarkan membeli barangan di kedai yang terdapat dalam kawasan PKPD ini sahaja. Semua premis perniagaan di sini akan beroperasi bermula jam 6 pagi sehingga 6 petang, ” katanya ketika sidang media di lokasi PKPD Taman Telipok Ria, di sini hari ini. -K! ONLINE


Lebih 11 kawasan di Kuala Muda dilanda banjir kilat
Oleh OTHMAN YAHAYA

28 November 2020, 10:53 pm
SUNGAI PETANI – Lebih 11 kawasan di sekitar daerah Kuala Muda di sini dilanda banjir kilat selepas hujan lebat selama kira-kira empat jam pada petang tadi.
Antara kawasan yang dinaiki air mulai pukul 3.20 petang itu ialah Kampung Haji Wahab, Kampung Huda, Taman Kenari Jaya, Kampung Batu 2 Wat Siam, Taman Songket, Taman Mutiara dan Taman Berlian.
Pegawai Pertahanan Awam Daerah Kuala Muda, Kapten (PA) Azahar Ahmad berkata, anggota Angkatan Pertahanan Awam Malaysia (APM) digerakkan untuk memantau kawasan terlibat dan melakukan pemindahan mangsa banjir ke tempat selamat.
“Banjir dilihat semakin surut, namun keadaan cuaca masih dalam keadaan hujan renyai.
“Tiada pusat pemindahan yang dibuka setakat ini,” katanya di sini hari ini.
Katanya, pihaknya kini dalam proses mengumpul maklumat terkini jumlah penduduk terjejas.

Tambahnya, keadaan hujan yang lebat mengakibatkan kegagalan sistem perparitan di beberapa kawasan sehingga berlaku kejadian banjir kilat. – K! ONLINE


Mayat reput terdampar di Pantai Kekabu
Oleh MOHD AZLI ADLAN

28 November 2020, 9:16 pm
MARANG – Pengunjung taman rekreasi Pulau Kekabu di sini gempar dengan penemuan satu mayat reput yang terdampar di tepi pantai berkenaan semalam.
Mayat lelaki yang hanya memakai seluar pendek itu ditemui di pantai tersebut pada pukul 3.30 petang.
Ketua Polis Daerah Marang, Deputi Superitendan Mohd. Zain Mat Dris berkata, pemeriksaan awal mendapati mayat itu sudah mereput dengan sebahagian anggota badannya telah hilang.
“Berdasarkan fizikalnya, kita percaya mayat tanpa identiti tersebut bukan warga negara tempatan.
“Ia dipercayai telah dihanyutkan arus laut sebelum terdampar di Pantai Kekabu di sini,” katanya di sini hari ini.
Mohd. Zain berkata, mayat itu telah dihantar ke Unit Forensik Hospital Sultanah Nur Zahirah, Kuala Terengganu untuk dibedah siasat.

Beliau berkata, setakat ini penemuan mayat berkenaan telah diklasifikasikan sebagai kematian mengejut. – K! ONLINE


Padah tunjuk samseng
Oleh NUR HUDA MUSA

28 November 2020, 8:36 pm
PETALING JAYA – Seorang lelaki ditahan semalam selepas dipercayai memukul seorang pengawal keselamatan di Seksyen 5, Kota Damansara, di sini dengan bersenjatakan sebatang besi.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, suspek berusia 27 tahun itu dipercayai bertindak sedemikian kerana mangsa menahan dan bertanyakan kepada rakannya berkenaan kad akses untuk keluar daripada kawasan tersebut.
“Bertindak atas maklumat, lebih kurang pukul 11.45 malam semalam, sepasukan polis dari Ibu Pejabat Polis Daerah (IPD) Petaling Jaya telah menahan suspek di hadapan pos pengawal keselamatan tersebut.
“Siasatan awal mendapati, suspek mengaku telah memukul mangsa kerana tidak berpuas hati dengan tindakan mangsa yang menahan dan menanyakan banyak soalan kepada rakannya,” katanya dalam satu kenyataan di sini hari ini.
Tambahnya, suspek ditahan reman selama tiga hari dan kes disiasat di bawah Seksyen 324 Kanun Keseksaan. – K! ONLINE


Hospital Kem Terendak daif, perlu dibina semula
Oleh DIYANATUL ATIQAH ZAKARYA

28 November 2020, 9:04 pm
MELAKA – Menteri Kanan (Keselamatan), Datuk Seri Ismail Sabri Yaakob akan mengemukakan cadangan pembinaan baharu Hospital Angkatan Tentera (HTA) Terendak di Sungai Udang di sini kepada kerajaan secepat mungkin.
Beliau berkata, keadaan daif bangunan dan fasiliti pusat perubatan itu yang masih menerima kira-kira 64,000 pesakit setiap tahun tidak lagi sesuai untuk kegunaan jangka masa panjang.
Jelasnya, peruntukan sebanyak RM40 juta telah disediakan untuk kerja-kerja menaik taraf, namun hospital tersebut yang telah berusia 56 tahun masih perlu dibangunkan secara keseluruhan menggantikan hospital sedia ada.
“Hospital Terendak bukan sahaja digunakan oleh warga Angkatan Tentera Malaysia (ATM) dan veteran ATM, malah peratusan tertinggi melibatkan orang awam terutamanya di sekitar Sungai Udang.
“Peruntukan RM40 juta hanya untuk perbaiki fasiliti dan kemudahan asas di sini, namun paling ideal adalah untuk membina hospital baharu bagi jangka masa panjang selepas ia mula beroperasi pada 1964,” katanya selepas melawat hospital tersebut di sini hari ini.
Turut hadir, Panglima Tentera Darat, Jeneral Tan Sri Zamrose Mohd. Zain dan Ketua Pengarah Kesihatan ATM, Leftenan Jeneral Datuk Dr. Md. Amin Muslan.

Mengulas lanjut, Ismail Sabri berkata, sekiranya peruntukan daripada kerajaan tidak diperolehi, kementerian akan cuba sedaya upaya mendapatkannya melalui bantuan lain termasuk PFI (Inisiatif Pembiayaan Swasta).
“Jika kita hanya teruskan dengan kerja pembaikan terhadap fasiliti sedia ada, tidak mustahil masalah sama akan berulang.
“Pembinaan hospital baharu juga membolehkan kelengkapan perubatan terkini, penambahan dewan bedah dan kepakaran boleh ditempatkan berbanding hanya mengendalikan kes-kes biasa setakat ini,” katanya. -K! ONLINE


Tyson lebih berat berbanding Roy Jones
Oleh KOSMO!

28 November 2020, 9:12 pm
DUA legenda tinju dunia, Mike Tyson dan Roy Jones Jr dilihat sudah bersedia untuk bertarung awal pagi esok selepas masing-masing sudah menjalani proses timbang berat badan di Los Angeles, California, Amerika Syarikat petang tadi.
Tyson yang terkenal dengan gelaran Iron Mike itu akan turun beraksi dengan berat 99 kilogram (kg) sementara Roy Jones Jr 95 kg.
Bagaimanapun, berat tersebut berkurang berbanding ketika perlawanan terakhirnya 15 tahun ketika menentang Kevin McBride pada tahun 2005 iaitu 106kg.
“Tugas saya untuk melepaskan tumbukan dan yang lain terpulang kepada Jones. Saya juga berjanji tidak akan lari ketika berada di gelanggang.
“Saya akan menghampirinya dan dia tidak perlu risau tentang saya. Jika saya berlari sekali pun, saya akan berlari ke arahnya,” kata Tyson.
Sementara itu, Jones Jr. tidak bimbang dengan gerakan-gerakan baharu yang akan dipamerkan oleh Tyson dan bersiap sedia untuk menghadapinya.

“Saya tidak dapat memberitahu anda bagaimana saya akan melakukannya. Mungkin strategi saya kelihatan salah tetapi percayalah ia akan menjadi di dalam gelanggang nanti,” kata Jones Jr. – AGENSI


One Forteen buang ketumbuhan mata
Oleh NURFARHANA MOHAMED

28 November 2020, 9:18 pm
PETALING JAYA – Anggota kumpulan Forteen, One selamat menjalani pembedahan bagi membuang ketumbuhan di kedua-dua belah matanya di sebuah hospital swasta semalam.
One atau Muhammad Ridzuan Sharifuddin,31 berkata, dua minggu lalu dia mengalami kegatalan di bahagian mata kiri sebelum mulai membengkak dan berjangkit ke sebelah mata kanan.
“Dua minggu lalu saya sudah rasa gatal di bahagian mata kiri dan akibat terlalu gatal, saya menggosok mata menggunakan tisu.
“Selang beberapa hari bengkak tersebut mulai surut tetapi berjangkit ke mata sebelah kanan pula yang mula membengkak,” katanya kepada Kosmo! Online.
Bimbang dengan kondisi matanya yang tidak menunjukkan tanda untuk sembuh, One meminta pertolongan rakannya untuk dihantar ke hospital bagi pemeriksaan lanjut.
“Sebenarnya sebelum saya ke hospital, saya ada berjumpa dengan doctor di sebuah klinik. Namun ubat diberikan tidak menunjukkan kesan positif. Jadi saya dibawa ke hospital pada Ahad lalu sebelum ditahan di wad.

“Doktor memberitahu, mata saya membengkak disebabkan ada lebihan benjolan daging yang mungkin berpunca daripada habuk. Saya terpaksa bermalam di wad hospital kerana doktor mahu memastikan bengkak tersebut benar-benar surut sebelum melakukan pembedahan.
“Pagi semalam saya selesai menjalani pembedahan membuang lebihan daging di kedua-dua belah mata. Insya-Allah jika tiada apa-apa masalah, saya akan dibenarkan pulang ke rumah dalam masa terdekat,” tambahnya.
Terdahulu, One ada memuat naik gambarnya dalam Instagram menunjukkan dia baharu selesai jalani pembedahan mata.
“Selepas pembedahan semalam. Alhamdullilah selesai. Sebenarnya dua-dua mata. Terima kasih yang mendoakan,” tulisnya pada ruangan kapsyen. – K! ONLINE


Khemah saringan kecemasan, Covid-19 Hospital Kulim dilanda banjir
Oleh NORLIDA AKMAR IDROS dan AZAHAR HASHIM

28 November 2020, 9:09 pm
KULIM – Pekarangan Jabatan Kecemasan dan Trauma Hospital Kulim di sini yang menempatkan khemah saringan kecemasan dan saringan Covid-19 dilanda banjir kilat akibat hujan lebat lebih dua jam pada petang ini.
Kejadian kira-kira pukul 5 petang itu berlaku selepas air dari longkang kawasan letak kereta yang berada pada paras lebih tinggi melimpah.
Ketika kejadian beberapa pesakit berada di dalam khemah dengan kawasan tersebut digenangi air banjir.
Pengerusi Jawatankuasa Kesihatan dan Kerajaan Tempatan negeri, Datuk Dr. Mohd. Hayati Othman berkata, kawasan khemah tersebut dinaiki air yang melimpah dari kawasan letak kereta terletak bersebelahan.
“Air melimpah dari tempat letak kereta di sebelah atas kerana longkang yang kecil. Bila hujan lebat, air melimpah turun ke kawasan khemah sementara.
“Banjir kilat berlaku sekejap sahaja dan surut kurang sejam,” katanya ketika dihubungi di sini hari ini.

Sementara itu, Pengarah Kesihatan Negeri, Dr. Mohd. Fikri Ujang berkata, kawasan tersebut telah dibersihkan dan bersedia untuk menerima pesakit.
“Tiada kemalangan atau kecederaan dilaporkan dalam kejadian itu,” tambahnya.
Selain itu, beberapa kawasan di sini yang dilanda banjir kilat ialah Mukim Padang Cina, Mukim Karangan dan Mukim Kulim. – K! ONLINE


Anggota polis cedera jari kelengkeng terkena tembakan
Oleh NORLIDA AKMAR IDROS

28 November 2020, 10:42 pm
BUKIT KAYU HITAM – Seorang anggota polis wanita berpangkat konstabel cedera pada jari kelengkeng kaki kirinya akibat terkena tembakan yang dilepaskan rakan setugasnya tanpa sengaja di sebuah balai polis di sini hari ini.
Dalam kejadian kira-kira pukul 1.50 petang itu, mangsa berusia 31 tahun dibawa ke Hospital Sultanah Bahiyah (HSB) di Alor Setar untuk rawatan.
Ketua Polis Daerah Kubang Pasu, Superintendan Mohd. Ismail Ibrahim berkata, kejadian berlaku apabila seorang anggota wanita berpangkat konstabel berusia 25 tahun dari Balai Polis Kompleks Imigresen, Kastam, Kuarantin dan Keselamatan (ICQS) di sini melepaskan satu das tembakan tanpa disengajakan.
“Anggota terbabit melepaskan tembakan tanpa disengajakan itu semasa pemeriksaan mengosongkan senjata dijalankan.
“Kejadian berlaku di kaunter aduan balai polis tersebut,” katanya dalam satu kenyataan hari ini.
Kata beliau, kejadian telah menyebabkan kecederaan kepada rakannya, juga merupakan anggota wanita berpangkat konstabel.

“Semasa kejadian mangsa berada di hadapan rakannya itu pada jarak kira-kira tiga meter,” ujarnya.
Tambahnya, anggota yang cedera pada jari kelengkeng kaki kiri dibawa ke HSB menggunakan ambulans dan dilaporkan dalam keadaan stabil.
“Kes disiasat di bawah Seksyen 37 Akta Senjata 1960,” tambahnya. – K! ONLINE


The Reds rampas takhta pendahulu EPL
Oleh MUHAMAD ARDIE PUTRA SUHAIMI

28 November 2020, 10:34 pm
LONDON – Pasukan Liverpool merampas kedudukan pendahulu Liga Perdana Inggeris (EPL) meskipun hanya mencatat keputusan seri 1-1 ketika menentang Brighton dalam aksi di Stadium Amex sebentar tadi.
Pada perlawanan tersebut, pengendali The Reds, Jurgen Klopp membariskan gandingan ‘tiga serangkai’ di jentera serangan iaitu Mohamed Salah, Diego Jota dan Roberto Firmino dengan merehatkan Sadio Mane di bangku simpanan.
Bagaimanapun, pasukan tuan rumah dilihat lebih banyak melakukan asakan dan berjaya meraih sepakan penalti pada minit ke-20 tetapi tendangan yang dilakukan oleh penyerang, Neal Maupay tersasar.
Salah berjaya memecah kebuntuan gol pada minit ke-34 selepas bijak menyudahkan hantaran Firmino tetapi jaringan tersebut dibatalkan hasil keputusan Video Bantuan Pengadil (VAR).
Gol menarik hasil ledakan Jota tidak cukup untuk menghadiahkan kemenangan buat The Reds pada aksi di Stadium Amex malam ini.
Bersambung pada babak kedua, jaringan yang dicari oleh Liverpool akhirnya tiba hasil penyudah berbisa Jota pada minit ke-60 selepas menerima umpanan daripada Salah.
Skuad The Reds terus ghairah menggandakan asakan selepas Mane dimasukkan sebagai pemain gantian tetapi jaringan yang dilakukan oleh penyerang antarabangsa Senegal itu pada minit ke-84 turut dinafikan oleh VAR.

Pasukan Brighton akhirnya menarik nafas lega selepas sekali lagi dihadiahkan sepakan penalti pada masa kecederaan yang mana berjaya disudahkan oleh pemain tengah, Pascal Gross.
Keputusan tersebut menyaksikan Liverpool mendahului carta EPL buat sementara waktu apabila meraih 21 mata selepas beraksi 10 perlawanan musim ini. – K! ONLINE


Polis buru Geng 66
Oleh IVAN AMIRUL

28 November 2020, 9:00 pm
KOTA KINABALU – Polis memburu 10 lelaki dipercayai ahli Geng 66 ekoran tindakan menyerang tiga remaja berusia 14 tahun di sebuah restoran terletak di Lintas Plaza, malam tadi.
Dalam kejadian kira-kira pukul 9 malam itu, semua mangsa cedera dibahagian muka dan tangan selepas diserang menggunakan kerusi dipercayai hanya berpunca daripada tidak berpuas hati dengan cara mangsa menolak untuk menyertai kumpulan terbabit.
Timbalan Ketua Polis Daerah Kota Kinabalu, Superintendan George Abd Rakman berkata, siasatan awal mendapati, ketiga-tiga mangsa dikatakan sedang menjamu selera di restoran berkenaan sebelum didatangi kumpulan itu.
“Salah seorang daripada kumpulan penyerang itu kemudiannya bertanyakan kepada ketiga-tiga mangsa daripada kumpulan mana, namun semua mangsa memberitahu mereka tiada menyertai mana-mana kumpulan dan tidak mahu menyertai mana-mana kumpulan.
“Sejurus selepas itu, semua mangsa terus diserang menggunakan kerusi oleh kumpulan terbabit sebelum ditenangkan pemilik restoran,” katanya ketika dihubungi Kosmo! di sini hari ini.
Dalam pada itu, George berkata, salah seorang mangsa mengalami kecedaraan lebam di mata kiri dan siku kanan manakala dua lagi rakannya cedera pada tangan dan lebam di mata.

Menurutnya, semua mangsa dirujuk ke Hospital Queen Elizabeth II (HQEII) bagi mendapatkan rawatan lanjut. -K! ONLINE


1,315 kes positif, enam kluster baharu
Oleh NOR IDAYU BOSRO

28 November 2020, 6:27 pm
PUTRAJAYA – Kes jangkitan Covid-19 hari ini kekal empat angka selepas melaporkan sebanyak 1,315 kes termasuk daripada enam kluster baharu menjadikan jumlah kes positif sebanyak 63,176 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah itu, 1,310 kes adalah penularan tempatan manakala lima adalah kes import.
“Terdapat empat kluster baharu dilaporkan di Sabah iaitu Kluster PTS Sibuga dan Dermaga di Sandakan, Kluster Tapak Bina Jesselton di Kota Kinabalu serta Kluster Tempasuk di Kota Belud.
“Dua lagi kluster ialah Kluster UD SS2 di Selangor dan Kluster Tapak Bina Awan Biru di Cheras, Kuala Lumpur,” katanya dalam satu kenyataan di sini hari ini.
Noor Hisham berkata, empat lagi kematian berkaitan Covid-19 dilaporkan membabitkan satu warganegara dan tiga warga asing menjadikan jumlah keseluruhan kes kematian sebanyak 350.
Pada masa sama, beliau berkata, sebanyak 1,110 kes pulih dilaporkan menjadikan jumlah keseluruhan kes pulih adalah 51,314 setakat hari ini.

“Sebanyak 118 kes positif sedang dirawat di Unit Rawatan Rapi dengan 43 kes memerlukan bantuan pernafasan. -K!ONLINE


Peragut berputih mata dicekup orang awam
Oleh NUR HUDA MUSA

28 November 2020, 7:54 pm
GOMBAK – Seorang peragut berputih mata apabila dicekup oleh mangsa dengan bantuan orang awam dalam kejadian di Taman Sunway, Batu Caves semalam.
Dalam kejadian kira-kira pukul 12.40 tengah hari itu, mangsa seorang lelaki berusia 29 tahun dikatakan hendak mengeluarkan anaknya dari dalam kereta sebelum tiba-tiba didatangi suspek yang menaiki sebuah motosikal dari arah belakang dan cuba meragut rantai leher mangsa.
Mangsa kemudiannya terus bertindak menyiku bahagian dada suspek dan menyebabkan suspek jatuh.
Mangsa dengan dibantu orang awam berjaya menahan suspek berusia 27 tahun tersebut.
Ketua Polis Daerah Gombak, Asisten Komisioner Arifai Tarawe berkata, lebih kurang pukul 1.24 tengah hari, sepasukan Polis Peronda (MPV), Ibu Pejabat Polis Daerah (IPD) Gombak telah membuat tangkapan semula ke atas suspek.
“Siasatan awal mendapati suspek baru dibebaskan daripada perintah sekatan buang daerah (PCO) pada 23 November lalu dan siasatan sedang dijalankan berhubung penglibatan suspek dalam kes-kes lain.

“Ujian saringan air kencing terhadap suspek didapati negatif,” katanya dalam satu kenyataan di sini hari ini.
Katanya, polis turut merampas sebuah motosikal jenis Honda RS150 berwarna hitam.
“Suspek ditahan reman selama empat hari mulai hari ini hingga 1 Disember untuk siasatan lanjut dan kes disiasat di bawah Seksyen 393 Kanun Keseksaan,” tegasnya. – K! ONLINE


Tiz Zaqyah berang disuruh bergambar lebih seksi
Oleh KOSMO!

28 November 2020, 7:03 pm
PETALING JAYA – Pelakon Tiz Zaqyah menegur sikap segelintir jurugambar popular yang memintanya memakai pakaian lebih seksi untuk sebuah sesi fotografi.
Luahan perasaan tersebut dikongsi Tiz atau nama sebenarnya Siti Zaqyah Abdul Razak, 32, menerusi satu ciapan dalam Twitternya semalam.
Menurut pelakon drama Sara Sajeeda itu, permintaan daripada jurugambar itu dianggap mengarut dan tidak akan sesekali dilakukannya.
Bagaimanapun, Tiz tidak mendedahkan siapakah identiti jurugambar yang memintanya melakukan perkara tersebut.
“Kepada semua, terdapat seorang jurugambar terkenal yang meminta saya menunjukkan lebih bahagian tubuh badan dan terdedah.
“Mengarut! Jangan dilayan semua perkara merepek tersebut. Sebelum lakukan sesuatu pastikan ada perjanjian bertulis terlebih dahulu sebagai bukti,” luahnya.

Ujar pelakon yang pernah mengaku menghidap sinestesia itu lagi, dia meminta semua individu khususnya golongan wanita mempunyai hak terhadap tubuh badan mereka sendiri tanpa perlu dikawal oleh mana-mana pihak.
“Tubuh badan ialah hak mutlak diri sendiri. Jika tidak selesa, sila beritahu mereka dan semua itu perlukan persetujuan bersama kerana mereka bukan bos.
“Hormat dan bekerjasama. Sekarang tahun 2020 dan pelik mengapa perkara ini masih banyak berlaku,” katanya lagi.
Tambah Tiz, dia menasihatkan agar semua individu di luar sana jangan mudah terpengaruh dengan segala permainan golongan sebegitu.
“Jadi lebih bijak dan tunjukkan kepada mereka yang kita ialah bos kepada diri sendiri.
“Golongan tak guna seperti mereka berada di mana-mana sahaja mencari mangsa, jangan jadi naif,” katanya.
K!ONLINE


Hero filem Tamil Prabhudheva sah berkahwin
Oleh KOSMO!

28 November 2020, 8:23 pm
NEW DELHI – Pengarah filen dan koreografer Kollywood, Prabhudheva sah telah mendirikan rumah tangga dengan seorang pakar psikoterapi, Himani di Chennai, India bulan Mei lalu, lapor akhbar Times of India.
Abang Prabhudheva, Raju Sundaram mengesahkan mengenai perkara tersebut.
“Anda sudah tahu mengenai perinciannya. Kami sangat gembira dengan perkahwinan Prabhudheva,” katanya.
Majlis perkahwinan tersebut berjalan secara tertutup dan hanya dihadiri oleh keluarga terdekat.
Prabhudheva sebelum ini pernah mendirikan rumah tangga dengan bekas isterinya, Ramlatha, namun bercerai pada tahun 2011.
Prabhudheva turut dikhabarkan pernah bercinta dengan aktres Nayanthara. – Agensi


Warga emas jatuh longkang
Oleh KHAIRUL MOHD. ALI

28 November 2020, 7:25 pm
PASIR GUDANG – Seorang wanita warga emas bernasib baik apabila tidak mengalami sebarang kecederaan selepas terjatuh ke dalam sebuah longkang di Jalan Eco Perniagaan 7, Taman Kota Masai di sini, hari ini.
Komander Operasi, Pegawai Bomba Kanan II, Shahrol Suboh berkata, kejadian tersebut dilaporkan berlaku pada pukul 10.36 pagi.
Menurutnya, 10 anggota beserta dua jentera dari Balai Bomba dan Penyelamat Pasir Gudang digerakkan ke lokasi kejadian.
“Ketika di lokasi, mangsa yang berusia 60 itu ditemui di tepi sungai bahagian bawah sebuah jambatan selepas terjatuh.
“Mangsa kemudian dibantu anggota bomba untuk naik semula tidak mengalami sebarang kecederaan dan dilaporkan dalam keadaan selamat,” katanya dalam satu kenyataan, di sini hari ini.
Tambah beliau, wanita warga emas itu kemudian diserahkan kepada polis untuk tindakan lanjut, manakala Operasi ditamatkan pada pukul 11.24 pagi.-K! ONLINE


Bomba selamatkan lembu hampir lemas
Oleh MOHD SYALMIZI HAMID

28 November 2020, 7:20 pm
SEBERANG PERAI – Anggota bomba berjaya menyelamatkan seekor lembu yang hampir lemas selepas terjatuh ke dalam longkang di Jalan Simpang Empat, Permatang Buloh, Kepala Batas di sini hari ini.
Kejadian kira-kira pukul 4.40 petang itu berlaku ketika keadaan hujan lebat dan air memenuhi longkang berkenaan.
Jurucakap Jabatan Bomba dan Penyelamat negeri berkata, pihaknya yang tiba di lokasi kejadian mendapati seekor lembu telah terjatuh ke dalam longkang berkedalaman empat meter.
“Bomba melakukan kerja penyelamatan menggunakan hos dan tali menyelamat.
“Lembu tersebut telah berjaya dinaikkan ke darat dalam keadaan masih hidup dan diserahkan kepada pemiliknya sebelum operasi ditamatkan pukul 5.01 petang,” katanya kepada pemberita hari ini.
Operasi berkenaan dijalankan oleh pasukan dari Balai Bomba dan Penyelamat Kepala Batas. – K! ONLINE


463 keluarga sekitar Pulau Gaya terima lebih satu tan ayam
Oleh IVAN AMIRUL

28 November 2020, 6:02 pm
KOTA KINABALU – Seramai 463 keluarga sekitar Pulau Gaya menerima lebih satu tan ayam bulat sejuk beku sempena Misi Jelajah Kasih Pulau Gaya.
Pengarah Urusan Jetsin Sendirian Berhad, Koh Chung Jade berkata, pihaknya menyumbangkan kira-kira 1,000 ekor ayam bagi program itu sebagai salah satu barangan sumbangan selain pemberian bakul makanan.
Jade berkata, penerima sumbangan kebiasaannya hanya menerima bakul makanan terdiri barangan kering sahaja.
“Kita melakukan sedikit kelainan kali ini dengan memberikan dua ekor ayam bulat kepada setiap keluarga yang ada membabitkan beberapa kampung di pulau ini.
“Berharap penduduk di sini gembira menerima sumbangan ayam sejuk beku ini kerana kita faham ramai dalam kalangan penduduk Pulau Gaya terjejas sumber pendapatan sejak penularan wabak Covid-19.
“Selain itu, ayam bulat yang disumbangkan ini adalah dalam keadaan sejuk beku bagi mengelakkan ia cepat busuk selain ramai penduduk di pulau ini tidak memiliki peti sejuk,” katanya ketika ditemui media pada Misi Jelajah Kasih Pulau Gaya di sini tadi.

Dalam pada itu, Pengerusi Persatuan Skuad Komuniti Prihatin Sabah (KPS), Mohammad Taufik Ismail menyatakan pendekatan utama program berkenaan adalah menukar sampah kepada bantuan bakul makanan meliputi penduduk terjejas akibat pandemik Covid-19.
Mohammad Taufik berkata, sebanyak dua tan sampah membabitkan 400 guni berjaya dikumpul dalam aktiviti berlangsung sehari itu. -K! ONLINE


Elfira Loy kini bergelar usahawan sambal bunga kantan
Oleh KOSMO!

28 November 2020, 6:50 pm
PETALING JAYA – Pelakon Elfira Loy tidak menyangka perniagaan sambal bunga kantan yang diusahakannya secara kecil-kecilan mendapat sambutan luar biasa apabila terjual sebanyak 2,000 botol dalam masa hanya dua minggu.
Perkara berkenaan dikongsikan Elfira, 26, menerusi Instagramnya semalam dengan berkata, dia sama sekali tidak terfikir perniagaan yang diceburinya sekitar awal November lalu mendapat respons positif.
“Terima kasih Allah kerana membuka pintu rezeki baharu untuk keluarga saya. Alhamdulillah. Sumpah saya tidak sangka dapat jual 2,000 botol sambal dalam masa dua minggu dan bisnes ini semakin berkembang setiap hari,” tulisnya.
Pada masa sama, ibu kepada seorang cahaya mata itu turut meluahkan rasa syukur kerana perniagaan berkenaan membantu orang lain menjana pendapatan.
“Sejujurnya saya tidak pernah terfikir tetapi ramai kakak dan abang yang saya kenal minta besarkan perniagaan ini.
“Jadi sekarang, saya melangkah setapak lagi demi memberikan yang terbaik kepada anda, Insya-Allah,” katanya.

K!ONLINE


Lelaki maki polis ditahan
Oleh NUR HUDA MUSA

28 November 2020, 8:17 pm
PETALING JAYA – Tindakan seorang pemandu lori yang mengeluarkan kata-kata kesat dan menunjukkan isyarat lucah kepada anggota polis bantuan membawa padah apabila ditahan semalam.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, ketika kejadian kelmarin, anggota polis bantuan tersebut yang sedang bertugas di Uptown Kota Damansara didatangi dua orang lelaki menaiki lori untuk menurunkan muatan tong gas.
“Bagaimanapun mereka telah ditegur dan dihalang untuk memasuki lalun tersebut kerana telah ditutup bagi tujuan Perintah Kawalan Pergerakan Bersyarat (PKPB).
“Pemandu lori itu kemudian mengeluarkan kata-kata kesat dan menunjukkan isyarat lucah kepada anggota itu,” katanya dalam satu kenyataan di sini hari ini.
Nik Ezanee berkata, bertindak atas maklumat, polis telah menahan suspek berusia 39 tahun kira-kira pukul 2.30 petang pada keesokan harinya di Seksyen 8, Petaling Jaya.
“Siasatan awal mendapati suspek tidak mengaku terlibat dalam kes yang dilaporkan dan semakan rekod lampau pula mendapati suspek mempunyai tiga rekod jenayah lampau.

“Suspek ditahan rehan selama tiga hari dan disiasat di bawah Seksyen 14 Akta Kesalahan Kecil 1995 dan Seksyen 188 Kanun Keseksaan,” katanya. – K! ONLINE


Laman interaktif MOF mudahkan rakyat semak manfaat Belanjawan 2021
Oleh MOHD. HUSNI MOHD. NOOR

28 November 2020, 8:30 pm
PUTRAJAYA – Kementerian Kewangan (MOF) menyediakan laman interaktif khas sebagai panduan kepada rakyat Malaysia yang ingin mengetahui lebih lanjut manfaat yang bakal mereka dinikmati menerusi Belanjawan 2021.
Maklumat lengkap manfaat Belanjawan 2021 itu boleh dilayari menerusi pautan
http://belanjawan2021.treasury.gov.my/manfaat.
Pautan itu turut dikongsi Menteri Kewangan Tengku Datuk Seri Zafrul Tengku Abdul Aziz menerusi laman Facebooknya, hari ini.
Tengku Zafrul berkata, laman interaktif itu akan membantu individu, peniaga dan pencari kerja meneliti manfaat-manfaat yang dapat diperoleh bermula tahun hadapan.
“Selain itu, portal rasmi ini juga menyediakan beberapa lagi informasi yang boleh dimuat turun seperti infografik, teks ucapan dan ringkasan Belanjawan 2021.
“Saya harap kemudahan ini dapat memberi kelebihan kepada rakyat dalam mendapatkan informasi yang betul dan tepat,” katanya.

Portal itu menyediakan tiga kategori khas bagi memudahkan rakyat iaitu individu, peniaga dan bantuan pekerjaan.
Jika pengguna klik pada kategori individu, mereka akan disambungkan terus kepada enam pilihan yang perlu dipilih seperti jumlah pendapatan isi rumah, wanita, belia, warga emas dan Orang Kelainan Upaya (OKU).
Selepas klik pada kategori berkenaan, pengguna kemudian akan disambungkan terus kepada pilihan kategori manfaat yang ditawarkan termasuk bantuan kewangan, bantuan pembiayaan, bantuan kesihatan, pelepasan cukai dan lain-lain. -K! ONLINE


Lagi kes tangkap ikan guna renjatan elektrik
Oleh ROSLIZA MOHAMED

28 November 2020, 4:04 pm
BACHOK – Masih terdapat individu yang ingkar di daerah ini yang tetap memilih untuk menangkap ikan dengan menggunakan alat renjatan elektrik meskipun peralatan itu berupaya merosakkan ekosistem alam sekitar.
Terbaharu, dua lelaki dikesan menggunakan peralatan itu dan bertindak melarikan diri sewaktu Jabatan Perikanan Kelantan mengadakan serbuan di dua lokasi menerusi Ops Darat di sini semalam.
Pengarah Jabatan Perikanan Kelantan, Nazri Ishak berkata, kegiatan itu dikesan di dua kawasan sawah padi di Kampung Mokkan dan Kampung Terap di sini.
Katanya, ketika serbuan pertama, kelihatan seorang lelaki sedang menangkap ikan menggunakan alat renjatan elektrik di Kampung Mokkan pada pukul 9.15 malam.
“Suspek bertindaka melarikan diri dengan menunggang motosikal sebaik menyedari kehadiran pihak berkuasa dengan meninggalkan peralatan tersebut.
“Lokasi kedua pula, seorang suspek melakukan kegiatan sama dan melarikan diri di kawasan paya di Kampung Terap kira-kira pukul 10.30 malam,” katanya ketika dihubungi Kosmo! di sini hari ini.

Menurut Nazri, kedua-dua suspek juga tidak sempat membawa hasil pulangan ikan yang telah ditangkap mereka.
Katanya, Jabatan Perikanan Kelantan percaya suspek melakukan aktiviti itu selepas Maghrib atau Isyak dan ia merupakan kes pertama dikesan di daerah ini semasa musim tengkujuh.
Sebelum ini, dua kes penggunaan alat renjatan elektrik dikesan berlaku di Kadok, Kota Bharu dan Kampung Jelor, Pasir Puteh. – K! ONLINE


Saringan Covid-19 pekerja asing dimulakan di Klang, Seremban mulai 1 Disember ini
Oleh NOR IDAYU BOSRO

28 November 2020, 4:12 pm
PUTRAJAYA – Pelaksanaan saringan Covid-19 bagi pekerja asing di kawasan berisiko tinggi akan dijalankan secara berjadual dan berperingkat mulai 1 Disember ini.
Menteri Sumber Manusia, Datuk Seri M. Saravanan berkata, pelaksanaan ujian saringan secara berkala pada tarikh itu akan dimulakan di daerah Klang, Selangor dan Seremban, Negeri Sembilan yang dikategorikan sebagai zon merah.
Beliau berkata, pelaksanaan ujian itu seterusnya akan dibuat di lain-lain daerah zon merah di Selangor, Kuala Lumpur dan Pulau Pinang pada 9 Disember depan.
Menurutnya, seluruh negeri Sabah, Wilayah Persekutuan Labuan dan lain-lain daerah di Selangor, Pulau Pinang dan Negeri Sembilan pula bermula pada 16 Disember depan.
“Kementerian Sumber Manusia akan melaksanakan program saringan Covid-19 bagi pekerja asing secara bersasar berdasarkan lokaliti zon merah yang mempunyai kepadatan pekerja asing yang tinggi.
“Ujian saringan ini akan dijalankan secara berjadual dan berperingkat dengan memberi tumpuan kepada daerah-daerah berisiko tinggi mulai 1 Disember ini,” katanya dalam satu kenyataan di sini hari ini.

Mengulas lanjut, Saravanan berkata, bagi membolehkan program dijalankan secara komprehensif, saringan Covid-19 akan dilaksanakan oleh Pertubuhan Keselamatan Sosial (Perkeso) dengan kerjasama klinik dan hospital swasta.
Beliau berkata, ujian saringan itu akan menggunakan kaedah RTK Antigen yang diluluskan oleh Kementerian Kesihatan dan kit ujian akan dibiayai oleh Perkeso.
“Majikan hanya perlu membiayai kos perkhidmatan yang dikenakan oleh klinik atau hospital.
“Bagi pekerja asing yang bukan pencarum Perkeso, saringan perlu ditanggung sepenuhnya oleh pihak majikan,” katanya.
Sementara itu, Saravanan berkata, program saringan itu merupakan kolaborasi di antara agensi-agensi kerajaan dan pihak swasta bagi memastikan ia dilaksanakan secara menyeluruh meliputi aspek saringan, pemantauan dan pengurusan kes selepas ujian dijalankan.
“Program ini akan dikuatkuasakan oleh Kementerian Sumber Manusia di bawah Akta Standard Minimum Perumahan, Penginapan dan Kemudahan Pekerja 1990 (Akta446) bagi mencegah penularan Covid-19 dalam kalangan pekerja asing,” katanya.
Maklumat lanjut berkenaan program itu akan dikemas kini di portal PSP (https://psp.perkeso.gov.my).
Sebarang pertanyaan boleh diajukan melalui emel [email protected] atau talian hotline 1-300-22-8000 atau 03-4264 5089. – K! ONLINE


[VIDEO] ATM pertingkat kawalan di kawasan panas penyeludupan
Oleh NORLIDA AKMAR IDROS

28 November 2020, 4:40 pm
BUKIT KAYU HITAM – Angkatan Tentera Malaysia (ATM) terus mempertingkatkan kawalan di sepanjang 24 kilometer sempadan Malaysia-Thailand di negeri ini terutama di lorong-lorong tikus yang dipercayai menjadi laluan kegiatan penyeludupan.
Panglima 2 Divisyen, Mejar Jeneral Datuk Arman Rumaizi Ahmad berkata, pihaknya telah mengenal pasti semua kawasan panas di kawasan tanggungjawabnya di bawah Op Pagar II iaitu dari Bukit Kayu Hitam dalam daerah Kubang Pasu hingga daerah Padang Terap.
“Kita bertindak secara agresif dalam memastikan tidak ada satu pun kawasan dalam Op Pagar II ini dibolosi oleh anasir penyeludupan rentas sempadan membabitkan ketum, dadah mahupun manusia.
“Kawalan dan rondaan dengan pos pemerhatian 24 jam dipertingkatkan dengan lebih kerap,” katanya kepada pemberita di Kem Bukit Kayu Hitam di sini hari ini.
Menurutnya, rondaan secara berkala juga akan dilakukan di sepanjang pagar keselamatan.
“Kalau ada pencerobohan pagar, kita akan terus tutup (pagar) dalam usaha mengukuhkan keselamatan di sempadan ini,” ujarnya.

Berhubung keperluan untuk menambah anggota, kata Arman, kawalan di sempadan dilakukan satu batalion infantri dengan kekuatan antara 80 hingga 100 anggota yang dibantu sokongan logistik.
“Pada masa sekarang, anggota yang ada mampu melaksanakan tugas diberikan selain kita juga bersedia untuk atur gerak anggota ikut keperluan,” katanya. – K! ONLINE


Nelayan dikhuatiri lemas belum ditemui
Oleh KOSMO!

28 November 2020, 4:01 pm
Oleh MOHD. SHAHRULANOOR ISHAK
TEMERLOH – Pasukan penyelamat masih meneruskan operasi mengesan kedudukan mangsa yang terjatuh dari atas bot di Sungai Pahang dekat Kampung Kunjan dekat sini.
Jurucakap Bilik Gerakan Operasi Jabatan Bomba dan Penyelamat Malaysia (JBPM) Pahang ketika dihubungi berkata, operasi diperluaskan sehingga 40 kilometer dari tempat mangsa dilaporkan hilang.
“Paras air sungai masih normal. Pencarian diperluaskan sehingga Kampung Baru Lebak dan Kampung Durian Tawar melibatkan 11 anggota bomba dan masing-masing 10 anggota polis serta Angkatan Pertahanan Awam Malaysia dengan bantuan enam bot,” katanya.
Mangsa, Lokman Hamka, 20, dilaporkan hilang pada pukul 9.30 pagi semalam ketika keluar menaiki bot untuk mengutip hasil tangkapan ikan menggunakan rawai.
Kehilangan nelayan tersebut disedari selepas orang awam menemui bot hanyut di sungai berkenaan. – K! ONLINE


Agong zahir takziah kepada keluarga Tok Muda Kesultanan Pahang
Oleh LUQMAN RIDHWAN MOHAMED NOR

28 November 2020, 5:18 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menzahirkan ucapan takziah kepada seluruh keluarga Tok Muda Datuk Abu Bakar Abdullah yang telah kembali ke Rahmatullah hari ini.
Menurut Istana Negara dalam satu kenyataan, Raja Permaisuri Agong, Tunku Azizah Aminah Maimunah Iskandariah turut menzahirkan rasa sedih dengan pemergian Allahyarham.
Ujarnya, baginda berdua berharap agar seluruh keluarga Allahyarham bersabar dan tabah menghadapi dugaan dan suasana pilu itu.
“Seri Paduka Baginda berdua amat menghargai khidmat bakti dan jasa Allahyarham, selaku Orang Besar Enam Belas, kepada Kesultanan Pahang, masyarakat dan negeri Pahang.
Seri Paduka Baginda berdua mendoakan agar roh Allahyarham dicucuri rahmat oleh Allah SWT dan ditempatkan bersama para solihin,” katanya di laman Facebook hari ini. – K! ONLINE


BMW jadi ‘lori sampah’
Oleh KOSMO!

28 November 2020, 4:58 pm
NEW DELHI – Akibat berang dengan perkhidmatan yang diberikan sebuah bilik pameran kereta, seorang pengguna nekad menjadikan kenderaan miliknya sebagai lori sampah di bandar Ranchi, India baru-baru ini, lapor laman berita CarToq.
Menurut lelaki tersebut yang hanya dikenali sebagai Srivastava, dia berbuat demikian selepas wakil jualan kenderaan tersebut enggan menggantikan tayar kenderaannya yang pecah, malah mencadangkan supaya menggunakan tayar ganti sementara.
Srivastava berkata, akibat menggunakan tayar ganti sementara, kenderaan utiliti sukan jenis BMW X1 yang baru dibelinya beberapa bulan lalu itu mengalami kerosakan pada bahagian gandar.
“Disebabkan menggunakan tayar ganti, saya terpaksa menuntut wang insuran untuk membaiki bahagian gandar yang rosak itu.
“Selepas itu saya membuat keputusan untuk menjadikan kereta saya ini sebagai kenderaan pengangkut sampah bagi menunjukkan rasa tidak puas hati dan marah kerana sikap tidak profesional pekerja bilik pameran berkenaan,” katanya.
Selain itu, sebuah video yang dimuat naik di laman YouTube menunjukkan dia memasukkan sampah di tepi jalan ke bahagian but belakang keretanya yang dibelinya dengan harga 9 juta rupee (RM495,273) itu.

“Saya akan mengajak pemilik kereta BMW lain yang mengalami masalah seperti ini untuk turut serta melakukan perkara sama.
“Saya juga akan membuat aduan terhadap pemilik dan pekerja bilik pameran itu,” ujarnya. – Agensi


Super model muslim tinggalkan dunia glamor demi agama
Oleh KOSMO!

28 November 2020, 4:57 pm
NEW YORK – Model popular Amerika Syarikat (AS), Halima Aden mengumumkan persaraan dari dunia peragaan kerana berasakan ia bertentangan dengan pegangan agamanya.
Aden,23, adalah gadis kelahiran Kenya dan beragama Islam.
Menulis tentang keputusan persaraan di laman Instagram, Aden berkata penularan wabak koronavirus memberikannya ruang dan masa untuk berhenti serta berfikir tentang nilai-nilai yang sepatutnya ada dalam diri sebagai seorang wanita Islam.
“Bergelar seorang model berhijab merupakan satu perjalanan yang banyak pasang surutnya,” katanya.
“Saya hanya boleh menyalahkan diri sendiri kerana sering mendahulukan  tawaran pekerjaan berbanding apa yang lebih penting iaitu agama saya,” ujaranya.
Tambah Aden, berkecimpung dalam industri fesyen dan glamor, agak sukar baginya mencari seorang penata gaya wanita Muslim yang boleh memahami mengapa dia perlu memakai hijab dalam setiap pakaiannya.

Aden salahkan diri sendiri kerana lebih mementingkan kerja berbanding tuntutan agama. – Getty Images
Dia turut meluahkan rasa kesal kerana banyak mengambil mudah soal tuntutan wajib agama ketika bekerja seperti bersetuju merakam foto tanpa hijab dan terlepas solat lima waktu.
“Saya menangis teresak-esak di dalam bilik hotel sebaik sahaja selesai pertunjukan fesyen kerana saya tidak mampu meluahkan apa yang saya rasa tidak patut dilakukan,” katanya.
Aden dilahirkan di kem pelarian Kenya dan memiliki ibu bapa berasal dari Somali. Mereka sekeluarga berpindah ke AS ketika Aden berusia enam tahun.
Mula menjadi model profesional di usia 18 tahun, Aden pernah menghiasi kulit muka depan majalah seperti Vogue British, Vogue Arabia dan Allure. – Agensi


Tetap bertugas meski rumah ditenggelami banjir
Oleh NIK NUR IZZATUL HAZWANI NIK ADNAN

28 November 2020, 4:06 pm
KEMAMAN – Sepasang suami isteri yang merupakan anggota Jabatan Sukarelawan Malaysia (Rela) tetap komited berkhidmat untuk masyarakat meskipun rumah mereka ditenggelami banjir sehingga paras bumbung.
Erawati Jaafar, 36, berkata, sewaktu rumah mereka di Kampung Teladas, Air Putih dekar sini dinaiki air bah kelmarin, dia dan suami, Roslan Hassan, 48, sedang bertugas di pasar pagi kampung berhampiran.
“Kami bertugas sejak pukul 7 pagi sebelum dimaklumkan perkampungan kami sudah dilanda banjir.
“Saya minta suami (Roslan) pulang awal untuk mengemas barang-barang penting di rumah. Mula-mula ingatkan banjir biasa rupa-rupanya hingga ke paras bumbung,” katanya ketika ditemui Kosmo! di pusat pemindahan sementara (PPS) Dewan Serbanguna Kampung Air Putih di sini hari ini.
Erawati berkata, sewaktu suaminya tiba di rumah pada pukul 8 pagi, rumahnya sudah dinaiki air bah setinggi pinggang dan lelaki itu hanya sempat menyelamatkan dokumen penting mereka.
Menurutnya, sebahagian barangan peribadi dan peralatan rumah yang diletakkan di atas para rumah mereka juga tidak dapat diselamatkan kerana paras banjir kali ini lebih tinggi.

“Perabot dan televisyen yang baru dibeli beberapa bulan lalu pun rosak. Paling saya terkilan tidak dapat menyelamatkan pakaian seragam dan buku teks sekolah tiga anak saya yang berusia enam hingga 12 tahun. – K! ONLINE


Beberapa lagi parti politik akan sertai PN
Oleh ZULKIFLI MANZOR

28 November 2020, 4:09 pm
PETALING JAYA – Perikatan Nasional (PN) sedang mempertimbangkan permohonan beberapa parti lain yang mahu menyertai gabungan parti politik tersebut dalam tempoh terdekat.
Pengerusi PN, Tan Sri Muhyiddin Yassin berkata, penyertaan parti politik terbabit akan menjadikan PN sebuah gabungan politik yang berciri nasional dan mewakili kepentingan seluruh masyarakat di negara ini.
“Asasnya mudah. Kita tidak boleh bersendirian. Kita memerlukan rakan-rakan dari parti-parti politik yang lain untuk menghadapi pilihan raya dan membentuk kerajaan.
“Bersatu jika bertanding secara bersendirian, mungkin boleh menang kerusi, tetapi tidak mempunyai jumlah kerusi yang mencukupi untuk membentuk kerajaan,” katanya pada Perhimpunan Agung Tahunan Parti Pribumi Bersatu Malaysia (Bersatu) 2020 hari ini.
Terdahulu, Muhyiddin yang juga Presiden Bersatu berkata, PN yang menggabungkan Bersatu dan Pas akan menjadi sumber kekuatan politik yang penting bagi orang Melayu dan masyarakat Islam negara ini.
Kata beliau, pada masa sama PN mempunyai rakan politik daripada parti STAR dan SAPP yang mewakili masyarakat Bumiputera dan bukan Bumiputera di Sabah. – K! ONLINE


Lima pos kawalan PGA dinaiki air
Oleh ROHANA MOHD. NAWI

28 November 2020, 4:55 pm
RANTAU PANJANG – Lima buah pos kawalan Pasukan Gerakan Am (PGA) di Pasir Mas – Rantau Panjang dinaiki air selepas paras Sungai Golok melepasi paras amaran hari ini.
Pegawai Pemerintah PGA Batalion 8, Superitendan Muhammad Shamsuddin berkata, pos kawalan yang terlibat ialah Pos Sharifah Rantau Panjang, Pos Salleh, Pos Mek Gombak, Pos Pulau dan Pos Wakaf Zin di Jeram Perdah.
Katanya, PGA telah memantau kawasan itu bagi menjamin keselamatan petugas dan aset kerajaan ekoran paras air Sungai Golok menunjukkan peningkatan secara mendadak.
“Kita menjalankan rondaan ke lokasi pos-pos yang dinaiki air dalam usaha untuk memastikan pemantauan yang berterusan situasi banjir semasa.
“Hasil pemantauan kita dapati Jalan Kasban dan Laluan Jalan Bukit Lata ke Jejawi di sini sudah dinaiki air,” katanya ketika dihubungi Kosmo! hari ini. – K! ONLINE


Bayi tujuh hari antara mangsa banjir
Oleh NIK NUR IZZATUL HAZWANI NIK ADNAN

28 November 2020, 3:20 pm
KEMAMAN – Seorang bayi berusia seminggu bersama ibunya merupakan antara 464 mangsa banjir yang ditempatkan di pusat pemindahan sementara (PPS) Dewan Serbaguna Kampung Air Putih di sini.
Nor Atiqah Najwa Zaniza, 21, berkata, dia dan bayi lelakinya, Ahmad Faiq Arsyad Ahmad Fahmi berpindah ke PPS berkenaan setelah rumah mereka dinaiki air banjir sedalam lebih satu meter semalam.
Dia memberitahu sedang membawa anak keduanya tersebut untuk menjalani pemeriksaan di Klinik Kesihatan Air Putih di sini sewaktu rumahnya ditenggelami air bah.
“Saya tidak dapat balik kerana dimaklumkan rumah sudah dinaiki air banjir. Abang saya yang menemani kemudiannya bergegas pulang untuk membantu mengemas pakaian bayi.
“Dia juga membawa anak sulung say dan ibu saya berpindah ke PPS,” katanya ketika ditemui di PPS Dewan Serbaguna Kampung Air Putih di sini hari ini.
Nor Atiqah Najwa berkata, dia bersyukur semua ahli keluarganya dapat menyelamatkan diri daripada bencana banjir besar tersebut walaupun suaminya tiada di rumah sewaktu kejadian kerana keluar bekerja.

Dia juga lega mereka masih mempunyai tempat berlindung walaupun PPS bukanlah tempat yang selesa buat bayinya dan dia untuk berpantang. – K! ONLINE


Kuantan dilanda banjir kilat
Oleh KOSMO!

28 November 2020, 2:40 pm
Oleh MOHD. SHAHRULANOOR ISHAK
KUANTAN – Beberapa kawasan perumahan dan laluan di pusat bandar ini mula dinaiki air pada kira-kira pukul 8 pagi tadi berikutan hujan lebat di negeri ini sejak dua hari lalu.
Laluan yang dilanda banjir kilat tersebut melibatkan Jalan Dato Lim Hoe Lek berhampiran pintu masuk utama Stadium Darul Makmur serta perumahan Kempadang Makmur dekat sini.
Melalui sebaran di laman sosial hari ini, kejadian di Jalan Dato Lim Hoe Lek tersebut menyebabkan beberapa kenderaan terbabas memasuki longkang, namun tidak melibatkan kecederaan atau kematian.
Selain itu, tinjauan di laluan kenderaan sekitar perumahan Kempadang Makmur di sini mendapati paras air mencecah paras betis dan berkemungkinan terus meningkat sekiranya keadaan hujan lebat berterusan.
Timbalan Pengarah Jabatan Bomba dan Penyelamat Malaysia (JBPM) Pahang, Mohd. Zahar Abdullah berkata, pihaknya setakat ini tidak menerima sebarang laporan berhubung pemindahan mangsa banjir di negeri ini.

“Setakat ini, kita (JBPM Pahang) tidak menerima laporan mengenai pemindahan mangsa ke pusat-pusat pemindahan.
“Orang ramai perlu peka dan segera menghubungi pasukan penyelamat sekiranya paras air di kawasan kediaman telah mencecah paras bahaya,” katanya.
Sementara itu, jurucakap Bilik Gerakan Operasi JBPM Pahang ketika dihubungi berkata, pihaknya juga tidak menerima laporan berhubung penularan video di laman sosial Facebook hari ini yang memaparkan sebuah rumah dihanyutkan arus sungai.
“Pihak kami masih berusaha mendapatkan maklumat mengenai kejadian seperti dalam video tersebut terutama sekali jika melibatkan mangsa yang ada dalam rumah tersebut semasa ia hanyut,” katanya. – K! ONLINE


Penduduk kampung bantah jalan utama dijadikan laluan ke stesen LRT
Oleh LUQMAN RIDHWAN MOHAMED NOR

28 November 2020, 1:31 pm
PETALING JAYA – Penduduk Kampung Sungai Kayu Ara di sini membantah penggunaan Jalan Teratai PJU6 sebagai laluan utama untuk ke stesen Transit Aliran Ringan 3 (LRT3) Kayu Ara yang ketika ini sedang dibangunkan.
Wakil penduduk kampung, Nor Saawaludin Mohd. Nor, 62, berkata, perkara tersebut bakal membahayakan nyawa penduduk kampung terutamanya kanak-kanak, malah mereka yang tinggal di apartment berdekatan.
“Terdapat dua jalan lain yang boleh digunakan untuk ke stesen LRT3 tersebut namun Majlis Bandaraya Petaling Jaya (MBPJ) kepada pemaju bagi menggunakan Jalan Teratai PJU6 sebagai laluan ke stesen itu.
“Kami menerima notis pengosongan jalan tersebut yang digunakan penduduk kampung untuk meletakkan kenderaan pada 20 November lalu,” katanya kepada pemberita di sini hari ini.
Terdahulu, dia bersama kira-kira 50 penduduk kampung mengadakan bantahan secara aman di jalan tersebut.
Sementara itu, Nor Saawaludin mendakwa, keputusan MPBJ memberi kelulusan berkenaan dibuat tanpa mendapatkan pandangan mereka terlebih dahulu.

“Kami juga telah bermesyuarat dengan Ahli Dewan Undangan Negeri (ADUN) Bandar Utama, Jamaliah Jamaluddin pada 24 Ogos lalu dan memaklumkan bantahan kami tentang perkara ini.
“Bukan itu sahaja, datuk bandar Petaling Jaya dan pihak berkaitan seperti pemaju juga telah diberitahu mengenainya (bantahan) menerusi surat yang dihantar,” katanya. – K! ONLINE


Sarjan Norihan terima watikah penghargaan dari Istana Negara
Oleh NOOR HASLIZA NUSI

28 November 2020, 2:04 pm
GEORGE TOWN – Sarjan Norihan Tari, 39, yang terlibat dalam insiden tembakan di pos kawalan sempadan Malaysia-Thailand di Padang Besar Selasa lalu turut mendapat perhatian Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hari ini.
Anggota Pasukan Gerakan Am (PGA) itu menerima kunjungan juruiring baginda, Senior Asisten Komisioner Datuk Yahaya Othman di Unit Rawatan Rapi (ICU), Hospital Pulau Pinang (HPP) di sini kira-kira pukul 12 tengah hari tadi.
Yahaya berkata, anggota terbabit menunjukkan reaksi teruja dan terharu dengan penganugerahan pangkat yang diberikan kepadanya baru-baru ini.
“Besar pengorbanan anggota terbabit dalam mempertahankan benteng negara. Saya doakan kesihatannya bertambah baik.
“Kehadiran saya ke sini (HPP) juga bagi menyampaikan warkah dan surat penghargaan daripada baginda,” katanya kepada pemberita di sini hari ini.
Sementara itu, Ketua Polis Negeri, Datuk Sahabudin Abd Manan berkata, keadaan kesihatan Sarjan Norihan kini bertambah baik dan lebih banyak berkomunikasi berbanding semalam.

“Semangat dia kuat dan ingat apa kejadian yang berlaku termasuk rakannya yang terkorban dalam tragedi itu.
“Dia juga ucap terima kasih atas kunjungan Datuk Yahaya pada hari ini dan dia masih di bawah pemerhatian doktor pakar,” ujarnya.
Dalam kejadian pukul 3.10 pagi Selasa lalu, Norihan dan seorang lagi anggota PGA, Sarjan Baharuddin Ramli, 54, terkena tembakan dipercayai oleh anggota kumpulan penyeludup ketika bertugas di pos sempadan Malaysia-Thailand, Padang Besar, Perlis.
Bagaimanapun, Baharuddin maut di tempat kejadian selepas ditembak pada bahagian kiri perut. – K! ONLINE


Harap tiada di PRK Gerik – Ahmad Zahid
Oleh SHAMSUL KAMAL AMARUDIN

28 November 2020, 2:48 pm
BAGAN DATUK – Barisan Nasional (BN) berharap semua pihak memberi peluang kepada parti itu khususnya dari UMNO untuk mengekalkan kerusi Parlimen Gerik tanpa ada pertandingan dalam Pilihan Raya Kecil (PRK) kawasan itu yang dijadualkan pada 12 Januari depan.
Pengerusi BN, Datuk Seri Dr. Ahmad Zahid Hamidi berkata, ia kerana situasi wabak Covid-19 yang masih merebak di negara ini dan perlu mematuhi prosedur operasi standard (SOP) yang ketat jika PRK diadakan.
“Pada Pilihan Raya Umum Ke-14 (PRU-14) lalu, calon BN, Parti Pribumi Bersatu Malaysia (Bersatu) dan Pas telah bertanding, jadi saya harap atas nama Muafakat Nasional dan dokongan kita kepada kerajaan Perikatan Nasional, insya-Allah kedua-dua parti itu tidak akan menyaingi calon UMNO yang akan mewakili BN.
“Namun, jika ada calon-calon lain seperti bebas dan calon parti lain yang berhasrat untuk bertanding, saya harap dalam keadaan begini dengan SOP yang ketat, maka paling molek kita tak ada calon yg menawarkan diri maka beri peluang terus kepada calon BN memberikan kesinambungan khidmat bakti yang dibuat Allahyarham Datuk Hasbullah Osman (bekas Ahli Parlimen Gerik),” katanya.
Beliau yang juga Presiden UMNO dan Ahli Parlimen Bagan Datuk berkata demikian kepada pemberita selepas mengadakan ziarah kasih di beberapa rumah penduduk di sini hari ini.
Tambah Ahmad Zahid, dalam situasi ini, semua pihak harus memberikan kemenangan dan laluan kepada calon BN dalam PRK ini.

“Bagaimanapun, jika ada pertandingan, kita mahu UMNO Perak memberi keutamaan kepada calon anak tempatan untuk bertanding di situ,” katanya.
Ditanya kemungkinan PRK Parlimen Gerik dan Dewan Undangan Negeri (DUN) Bugaya di Sabah tidak diadakan menerusi pengisytiharan darurat sebagaimana Parlimen Batu Sapi, beliau berkata, Batu Sapi dan Bugaya dalam zon merah, tapi Bugaya telah diisytiharkan PRK tetap berlangsung.
“Kita tidak jangka Gerik jadi zon merah, jadi harap pengundi jaga SOP dan kekalkan zon hijau sekarang ini,” katanya.
Sementara itu, beliau berkata mesyuarat Badan Perhubungan UMNO Perak malam tadi yang turut dihadirinya, telah melantik Ketua UMNO Bahagian Ipoh Timur, Datuk Azian Osman sebagai Timbalan Pengerusi badan perhubungan itu bagi mengisi kekosongan ditinggalkan Hasbullah.
Katanya, jawatan Setiausaha Badan Perhubungan UMNO Perak yang dikosongkan Azian diisi oleh Ketua UMNO Bahagian Tambun, Datuk Aminuddin Md Hanafiah manakala Timbalan Ketua UMNO Bahagian Gerik, Datuk Aznel Ibrahim, dilantik Pemangku Ketua UMNO bahagian itu.
Mengenai DUN Bugaya, Ahmad Zahid berkata beliau akan berjumpa Pengerusi Badan Perhubungan UMNO Sabah, Datuk Bung Moktar Radin Isnin ini untuk membincangkan perkara tersebut. – K! ONLINE